# 有過經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「世間馬有八態，何等為八？ ^n2

謂惡馬臨駕車時，後腳蹋人，前腳跪地，奮頭齧人，是名世間馬第一態。 ^n3a

復次，惡馬就駕車時，低頭、振軛，是名世間惡馬第二之態。 ^n3b

復次，世間惡馬就駕車時，下道而去，或復偏厲車，令其翻覆，是名第三之態。 ^n3c

復次，世間惡馬就駕車時，仰頭卻行，是名世間惡馬第四之態。 ^n3d

復次，世間惡馬就駕車時，小得鞭杖，或斷韁、折勒，縱橫馳走，是名第五之態。 ^n3e

復次，世間惡馬就駕車時，舉前兩足而作人立，是名第六之態。 ^n3f

復次，世間惡馬就駕之時，加之鞭杖，安住不動，是名第七之態。 ^n3g

復次，世間惡馬就駕之時，叢聚四腳，伏地不起，是名第八之態。 ^n3h

如是世間惡丈夫，於正法律有八種過。何等為八？ ^n4

若比丘！諸梵行者以見、聞、疑罪而發舉時，彼則瞋恚，反呵責彼言：汝愚癡、不辯、不善，他立舉汝，汝云何舉我？如彼惡馬，後腳雙蹋、前腳跪地，斷鞅、折軛，是名丈夫於正法律第一之過。 ^n5a

復次，比丘！諸梵行者以見、聞、疑舉，反出他罪，猶如惡馬，怒項、折軛，是名丈夫於正法律第二之過。 ^n5b

復次，比丘！諸梵行者以見、聞、疑舉，不以正答，橫說餘事，瞋恚、憍慢，隱覆、嫌恨、不忍，無所由作，如彼惡馬不由正路，令車翻覆，是名丈夫於正法律第三之過。 ^n5c

復次，比丘！諸梵行者以見、聞、疑舉，令其憶念，而作是言：我不憶念。觝突不伏，如彼惡馬即縮轉退，是名丈夫於正法律第四之過。 ^n5d

復次，比丘！諸梵行者以見、聞、疑舉時，輕蔑不數其人，亦不數僧，攝持衣缽，隨意而去。如彼惡馬，加以鞭杖，縱橫馳走，是名丈夫於正法律第五之過。 ^n5e

復次，比丘！諸梵行者以見、聞、疑舉時，自處高床，與諸上座共諍曲直，如彼惡馬雙腳人立，是名丈夫於正法律第六之過。 ^n5f

復次，比丘！諸梵行者以見、聞、疑舉時，默然不應，以惱大眾，如彼惡馬，加其鞭杖，兀然不動，是名丈夫於正法律第七之過。 ^n5g

復次，比丘！諸梵行者以見、聞、疑舉時，則便捨戒，自生退沒，到於寺門而作是言：汝默然！快喜安住，我自捨戒退沒。如彼惡馬，叢聚四足，伏地不動，是名丈夫於正法律第八之過。 ^n5h

是名比丘於正法律，有八種丈夫過惡。」 ^n6

佛說此經已，諸比丘聞佛所說，歡喜奉行。^n7
