# 二二○

聞如是： ^n1

一時，尊者舍利弗、尊者目揵連在羅閱城迦蘭陀竹園所。 ^n2

爾時，舍利弗告諸比丘：「世間有此四人。
云何為四？所謂第一人者與結相隨，然內有結而不知。或有一人與結相隨，然內有結如實知之。或有一人不與結相隨，然內無結〔有使〕如實而不知。或有一人不與結相隨，然內無結〔有使〕如實知之。 ^n3

諸賢當知：第一人者與結相隨，然內有結而不知，此二有結人中，此人最為下賤。 ^n4a

所謂彼第二人與結相隨，內有結如實知之，此人極為妙。 ^n4b

彼第三人不與結相隨，內無結〔有使〕如實而不知，此人於二無結人中，此人最為下賤。 ^n4c

所謂彼第四人不與結相隨，內無結〔有使〕如實知之，此人於無結人中最為第一。諸賢當知：世間有此四人。」 ^n4d

是時，尊者目連問舍利弗曰：「有何因緣，有結相隨人，一人下賤，一人最妙？復有何因緣，此二無結人相隨，一人下賤，一人最妙？」 ^n5

舍利弗對曰：「彼與結相隨，內有結如實不知。彼人作是念：我當作淨想，彼便思惟作淨想。當作淨想時，便起欲心，以起欲心已，便有貪欲、瞋恚、愚癡心而命終。爾時，不求方便，滅此欲心，便有瞋恚、愚癡之心而命終。
目連當知：猶如有人詣市買得銅器，塵土垢坌，極為不淨。彼人不隨時摩抆，不隨時淨洗，然彼銅器倍更生垢，極為不淨。
此第一人亦復如是，與垢相隨，內有結如實不知，彼便作是念：我當思惟淨想，已思惟淨想，便生欲心，已生欲心，則有貪欲、瞋恚、愚癡而命終，不求方便，滅此欲心。 ^n6a

彼第二人與結相隨，內有結如實知：『我今可捨淨想，思惟不淨想。』彼已捨淨想，思惟不淨想，彼已思惟不淨想，便不生欲心，求方便，不得者得，不獲者獲，不及者及，便無貪欲、瞋恚、愚癡，亦復無結而命終。
猶如有人從市中買得銅器，塵垢所染，彼人隨時修治，洗蕩使淨。
此人亦復如是，與結相隨，內有結如實知之。彼人便捨淨想，思惟不淨想，彼思惟不淨想，更求方便，不得者得，不獲者獲，不作證者教令得證，已無欲心、無瞋恚、愚癡而命終。
是謂，目連！有此二人與結相隨，一人下賤，一人最妙。」
目連曰：「復以何因緣，使此二人不與結相隨，一人下賤，一人最妙？」 ^n6b

舍利弗曰：「彼第三人不與結相隨，內無結〔有使〕如實而不知。彼便作是思惟：我不求方便思惟，不得者得，不獲者獲，不作證者而作證。彼人有欲心、瞋恚、愚癡所縛而命終。
猶如有人詣市買銅器，塵垢所染，然不隨時洗治，亦不隨時修治。
此第三人亦復如是，不與結相隨，內無結如實不知，亦不作是學：我當求方便，滅此諸結。而有貪欲、瞋恚、愚癡之心而命終。 ^n6c

彼第四人不與結俱，內無結〔有使〕如實知之。彼便作是思惟：求方便，不得者得，不獲者獲，不作證者令作證。彼以無此結而命終。
猶如有人詣市，得好銅器極淨潔，復加隨時修治，磨洗其器。爾時，彼器倍復淨好。
此第四人亦復如是，不與結相隨，內無結〔有使〕如實知之，彼便作是思惟：求方便，不獲者獲，不得者得，不作證者而作證，彼便無結、使、貪欲、瞋恚、愚癡，身壞命終。
是謂，目連！有此二人不與結相隨，內無結如實知之，一人為上，一人下賤。」 ^n6d

是時，尊者目連問舍利弗曰：「何以故名曰結？」 ^n7

舍利弗曰：「目連當知：惡不善法，起諸邪見，故名為結。 ^n8

或復有人而作是念：如來問我義已，然後與諸比丘說法，不問餘比丘義，而如來與比丘說法。或復有是時，世尊語餘比丘而說法，然不語彼比丘。如來說法，如來不語我與比丘說法，或有不善，或有貪欲。既有不善，又有貪欲，此二俱不善。 ^n9a

或復有時，比丘作是念：我恆在諸比丘前而入村乞食，不使餘比丘在比丘前而入村乞食。或有是時，餘比丘在前而入村乞食，不使彼比丘在比丘前而入村乞食，我不在比丘前而入村乞食。既有不善，又有貪欲，此二俱不善。 ^n9b

目連當知：或復有是時，比丘作是念：我當在比丘前坐，先前受水，先前得食，不使餘比丘先比丘坐，先前受水，先前得食。或復有時，餘比丘在比丘前坐，先前受水，先前得食，不使彼比丘在比丘前坐，先前受水，先前得食。我不在比丘前坐，先前受水，先前得食。既有不善，又有貪欲，此二俱不善。 ^n9c

或復有時，比丘作是念：我食已與檀越說法，不使餘比丘食訖與檀越說法。或復有時，餘比丘食竟與檀越說法，不使彼比丘食竟與檀越說法，不使我食竟與檀越說法。既有不善，又有貪欲，此二俱不善。 ^n9d

或復有時，比丘作是念：我當至園中，與長者婆羅門說法，不使餘比丘至園中，與長者婆羅門說法。或復有時，餘比丘至園中，與長者婆羅門說法，不使餘比丘至園中，與長者婆羅門說法；不使我至園中，與長者婆羅門說法。既有不善，又有貪欲，此二俱不善。 ^n9e

或復有時，比丘作是念：我今犯戒，使諸比丘不知我犯戒。或復有時，彼比丘犯戒，諸比丘知此比丘犯戒。既有不善，又有貪欲，此二俱不善。 ^n9f

或復有時，比丘作是念：我今犯戒，不使餘比丘語我言犯戒。或復有時，彼比丘犯戒，餘比丘語我言犯戒。既有不善，又有貪欲，此二俱不善。 ^n9g

或復有時，彼比丘作是念：我今犯戒，使清淨比丘告我，不使不清淨比丘告我。或復有時，不清淨比丘告彼比丘言：『彼比丘犯戒。』既有不善，又有貪欲，此二俱不善。 ^n9h

或復有時，比丘作是念：我今犯戒，若有比丘告我者，當在屏處，不在大眾之中。或復有時，彼比丘犯戒，在大眾中告語，不在屏處。比丘復作是念：此諸比丘在大眾中告我，不在屏處。既有不善，又有貪欲，此二俱不善。 ^n9i

目連當知：此諸法之本，興起此行者，名為結使。 ^n10

目連！復知諸有四部之眾，犯此行者，皆共聞知。雖言我行阿練若，在閑靜之處，正使著五納衣，恆行乞食，不擇貧富，行不卒暴，往來住止，坐起動靜，言語默然，彼比丘作是念：使比丘、比丘尼、優婆塞、優婆夷斯諸梵行者，恆來供養我。彼比丘雖有是念，然四部眾亦不隨時供養。所以然者，以彼比丘惡不善行未除故，見聞念知。 ^n11a

猶如有人，一銅器極為清淨，復以不淨盛著銅器中，復以餘器蓋其上，持行詣國界。眾人見已，問彼人曰：『君所持者是何物乎？我等欲得觀見。』
是時，眾人素既飢儉，謂呼：『是好飲食。』
尋發器蓋。然是不淨皆共得見。 ^n11b

此比丘亦復如是，雖有阿練若行，隨時乞食，著五納衣，正身正意，繫念在前，彼雖生此念，欲使諸梵行者，隨時來供養。然復諸梵行人，不隨時供養。所以然者，以彼比丘惡不善法結使未盡故。 ^n11c

目連當知：諸有比丘無此惡不善法，結使已盡，見聞念知，雖在城傍行，猶是持法之人。或受人請，或受長者供養，彼比丘無此貪欲之想。是時，四部之眾及諸梵行者，皆來供養。所以然者，以彼比丘行清淨故，皆見聞念知。 ^n12a

猶如有人有好銅器，盛好飲食，氣味極香，復以物蓋其上，持行詣國界，眾人見已，問彼人曰：『此是何物？我等欲得觀見。』
時尋發看，見是飲食，皆共取食。 ^n12b

此亦如是，比丘見聞念知，雖在城傍行，受長者供養，彼不作是念：使諸梵行者來供養我，然復諸梵行者，皆來供養之。所以然者，以彼比丘惡不善行已除盡故。 ^n12c

是故，目連！以此諸行故，名為結使。」 ^n13

是時，尊者大目揵連歎曰：「善哉！善哉！舍利弗！所以然者，我昔遊此羅閱城迦蘭陀竹園所，到時著衣持鉢，入羅閱城乞食，至彼車師舍，在門外默然而立。是時，彼工師手執斧而斫材。是時，更有長老工師有少事緣，來至此工師舍。是時，彼工師修治材板。是時，彼老工師而生此念：此小工師斫材如我意不？我今當觀之。是時，彼工師所嫌之處，彼工師盡取斫之。是時，彼老工師甚懷歡喜，而作是念：善哉！善哉！卿所斫材盡如我意。 ^n14a

此亦如是，諸有比丘心不柔和，捨沙門行，心懷姦偽，不從沙門之法，性行麁疏，不知慚愧，強顏耐辱，為卑賤行，無有勇猛。或喜多忘失，不憶所行，心意不定，所作錯亂，諸根不定。然今尊者舍利弗觀察性行已，而修治之。 ^n14b

諸有族姓子，以信堅固，出家學道，甚恭敬戒，不捨沙門賢聖之法，無有幻偽，不行卒暴，心意柔和，言常含笑，不傷人意，心恆一定，無有是非，諸根不亂。彼聞尊者舍利弗語已，便自承受，亦不忘失。 ^n15a

猶如若男、若女，端正無雙，極自沐浴，著好新衣，用香塗身。若復有人，復加以優鉢華，持用奉上，彼人得已，卽著頭上，歡喜踊躍，不能自勝。 ^n15b

此亦如是，若有族姓子，以信堅固，出家學道，恭敬於戒，不失沙門之法，無有幻偽，不行卒暴，心意柔和，言常含笑，不傷人意，心恆一定，無有是非，諸根不亂。彼從尊者舍利弗聞是語已，甚懷歡喜，不能自勝，而受其教。如此諸族姓子說此法教。」 ^n15c

爾時，諸賢各各聞其所說，歡喜奉行！^n16
