# 一九六

聞如是： ^n1

一時，佛在羅閱城耆闍崛山中，與大比丘眾五百人俱。 ^n2

爾時，尊者婆拘盧在一山曲，補納故衣。 ^n3

是時，釋提桓因遙見尊者婆拘盧在一山曲，補納故衣。見已，便作是念：此尊者婆拘盧已成阿羅漢，諸縛已解，長壽無量，恆自降伏，思惟非常、苦、空、非身，不著世事，亦復不與他人說法，寂默自修如外道異學。不審此尊能與他說法，為不堪任乎？我今當與試之。 ^n4

爾時，天帝釋便從三十三天沒不現，來至耆闍崛山，在尊者婆拘盧前住，頭面禮足，在一面立。 ^n5

爾時，釋提桓因便說此偈：
智者所歎說，何故不說法？壞結成聖行，何為寂然住？ ^n6

爾時，尊者婆拘盧復以此偈，報釋提桓因曰：
有佛舍利弗，阿難均頭槃，亦及諸尊者，善能說妙法。 ^n7

爾時，釋提桓因白尊者婆拘盧曰：「眾生之根有若干種，然尊當知：世尊亦說眾生種類，多於地土，何故尊者婆拘盧不與他人說法？」 ^n8

婆拘盧報曰：「眾生之類難可覺知，世界若干，國土不同，皆著我所、非我所。我今觀察此義已，故不與人說法。」 ^n9

釋提桓因曰：「願尊與我說我所、非我所之義。」 ^n10

尊者婆拘盧曰：「我人壽命，若男、若女士夫之類，盡依此〔食］而得存在。然復，拘翼！世尊亦說：『比丘當知：當自熾然，無起邪法，亦當賢聖默然。』我觀此義已，故默然耳！」 ^n11

是時，釋提桓因遙向世尊叉手，便說此偈：
歸命十力尊，圓光無塵翳，普為一切人，此者甚奇特！ ^n12

尊者婆拘盧報曰：「何故帝釋而作是說：此者甚奇特？」 ^n13

釋提桓因報言：「自念我昔至世尊所，到已，禮世尊足，而問此義：『天、人之類有何想念？』
爾時，世尊告我曰：『此世界若干種，各各殊異，根原不同。』
我聞此語已，尋對曰：『如是，世尊所說世界若干種，各各不同，設與彼眾生說法，咸共受持有成果者。』我以此故說：『此者甚奇特！』然尊者婆拘盧所說，亦復如是，世界若干種，各各不同。」 ^n14

是時，釋提桓因便作是念：此尊堪任與人說法，非為不能。
是時，釋提桓因卽從座起而去。 ^n15

爾時，釋提桓因聞尊者婆拘盧所說，歡喜奉行！^n16
