# 眼內入處經

如是我聞：一時，佛住舍衛國祇樹給孤獨園。 ^n1

時有異比丘，往詣佛所，稽首佛足，退坐一面，白佛言：「世尊！如世尊說眼是內入處，世尊略說不廣分別，云何眼是內入處？」 ^n2

佛告彼比丘：「眼是內入處，四大所造淨色，不可見，有對。 ^n3a

耳、鼻、舌、身內入處，亦如是說。」 ^n3b

復白佛言：「世尊！如世尊說意是內入處，不廣分別，云何意是內入處？」 ^n4

佛告比丘：「意內入處者，若心、意、識，非色，不可見，無對，是名意內入處。」 ^n5

復問：「如世尊說色外入處，世尊略說不廣分別，云何世尊色外入處？」 ^n6

佛告比丘：「色外入處，若色四大造，可見，有對，是名色是外入處。」 ^n7

復白佛言：「世尊說聲是外入處，不廣分別，云何聲是外入處？」 ^n8

佛告比丘：「若聲四大造，不可見，有對。如聲，香、味亦如是。」 ^n9

復問：「世尊說觸外入處，不廣分別，云何觸外入處？」 ^n10

佛告比丘：「觸外入處者，謂四大及四大造色，不可見，有對，是名觸外入處。」 ^n11

復問：「世尊說法外入處，不廣分別，云何〔法外入處〕？」 ^n12

佛告比丘：「法外入處者，十一入所不攝，不可見，無對，是名法外入處。」 ^n13

佛說此經已，諸比丘聞佛所說，歡喜奉行。^n14
