# 泥水經

如是我聞：一時，佛住王舍城迦蘭陀竹園。 ^n1

爾時，尊者舍利弗，亦在彼住。 ^n2

時尊者舍利弗，語諸比丘：「若有比丘得無量三昧，身作證具足住，於有身滅涅槃心不樂著，顧念有身。 ^n3a

譬如士夫，膠著於手，以執樹枝，手即著樹，不能得離。
所以者何？膠著手故。 ^n3b

〔如是〕比丘無量三摩提身作證，心不樂著有身滅涅槃，顧念有身，終不得離。 ^n3c

〔若有比丘得無量三昧〕，不得現法隨順法教，乃至命終亦無所得，還復來生此界，終不能得破於癡冥。 ^n4a

譬如聚落傍有泥池，泥極深溺，久旱不雨池水乾消，其地破裂。 ^n4b

如是比丘不得〔現〕法隨順法教，乃至命終亦無所得，來生當復還墮此界。 ^n4c

若有比丘得無量三昧，身作證具足住，於有身滅涅槃心生信樂，不念有身。 ^n5a

譬如士夫以乾淨手執持樹枝，手不著樹。
所以者何？以手淨故。 ^n5b

如是比丘得無量三昧，身作證具足住，於有識滅涅槃心生信樂，不念有身。 ^n5c

〔若有比丘得無量三昧〕，現法隨順法教，乃至命終不復來還生於此界。是故，比丘！當勤方便，破壞無明。 ^n6a

譬如聚落傍有泥池，四方流水，及數天雨，水常入池，其水盈溢，穢惡流出，其池清淨。 ^n6b

如是皆得現法隨順法教，乃至命終不復還生此界。是故，比丘！當勤方便，破壞無明。」 ^n6c

尊者舍利弗說此經已，諸比丘聞其所說，歡喜奉行。^n7
