# 手經

如是我聞：一時，佛住舍衛國祇樹給孤獨園。 ^n1

爾時，舍衛國有手比丘，是釋氏子，在舍衛國命終。 ^n2

時有眾多比丘，晨朝著衣持缽，入舍衛城乞食，聞手比丘釋子於舍衛國命終。聞已，入舍衛城乞食。還，舉衣缽，洗足畢，詣佛所，稽首佛足，退坐一面，白佛言：「世尊！今日晨朝，眾多比丘著衣持缽，入舍衛城乞食，聞釋氏子手比丘，於舍衛國命終。云何世尊！手比丘命終當生何處？云何受生？後世云何？」 ^n3

佛告諸比丘：「是手比丘成就三不善法，彼命終當生惡趣泥犁中。何等三不善法？謂貪欲、瞋恚、愚癡。此三不善法結縛於心，釋種子手比丘生惡趣泥犁中。」 ^n4

爾時，世尊即說偈言：
貪欲瞋恚癡，結縛士夫心，內發還自傷，猶如竹蘆實。無貪恚癡心，是說為黠慧；內發不自傷，是名為勝出。是故當離貪、瞋恚癡冥心，比丘智慧明，苦盡般涅槃。 ^n5

佛說此經已，諸比丘聞佛所說，歡喜奉行。 ^n6

如手比丘，難陀修多羅，亦如上說。^n7
