# 二六九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「三十三天有四園觀，諸天於中而自娛樂，五樂自娛。
云何為四？難檀槃那園觀、麁澀園觀、晝夜園觀、雜種園觀。 ^n3

然四園之內有四浴池：極冷浴池、香味浴池、輕便浴池、清澈浴池。云何為四？一者難陀浴池，二名難陀頂浴池，三名蘇摩浴池，四名歡悅浴池。
比丘當知：田園之內有此四浴池，令人身體香潔無有塵垢。 ^n4

何以故名為難檀槃那園？若三十三天入難檀槃那園已，心性喜悅，不能自勝，於中而自娛樂，故名為難檀槃那園。 ^n5a

復以何故名為麁澀園觀？若三十三天入此園中已，身體極麁，猶如冬時以香塗身，身體極麁。此亦如是，若三十三天入此園中已，身體極麁不與常同，以是之故，名為麁澀園觀。 ^n5b

復以何故名為晝夜之園？若使三十三天入此園中已，爾時諸天顏色各異，作若干種形體，猶如婦女著種種衣裳，不與本形同。此亦如是，若三十三天入此園中已，作若干種色不與本同，以是故名為晝夜之園。 ^n5c

復以何故名為雜種之園？爾時，最尊之天及中天、下天，入此園已，皆同一類，設復最下之天不得入餘三園中，猶如轉輪聖王所入之園，餘王不復得入園中浴洗，人民之類正可得遙見耳！此亦如是，若最尊神天所入園中浴洗，餘小天不復得入，是故名為雜種浴池。 ^n5d

復以何故名為難陀浴池？若三十三天入此池中已，極懷歡悅，是故名為難陀浴池。 ^n6a

復以何故名為難陀頂浴池？若三十三天入此池中已，兩兩捉手摩其頂而浴洗，正使天女亦復如是，以是之故，名為難陀頂浴池。 ^n6b

復以何故名為蘇摩浴池？若三十三天入此池中已，爾時諸天顏貌，盡同人色，無有若干，是故名為蘇摩浴池。 ^n6c

復以何故名為歡悅浴池？若三十三天入此池中已，盡無憍慢上下之想，望意偏少，爾時盡同一心而浴洗，故名為歡悅浴池。是謂比丘！有此因緣，便有此之名。 ^n6d

今如來正法之中亦復如是，有四園之名。
云何為四？一者慈園，二者悲園，三者喜園，四者護園。
是謂比丘！如來正法之中有此四園。 ^n7

復以何故名為慈園？比丘當知：由此慈園生梵天上，從梵天終，當生豪尊之家，饒財多寶，恆有五樂自娛，未曾離目，以是之故，名為慈園。 ^n8a

復以何故名為悲園？比丘當知：若能親近悲解脫心，生梵光音天，若來生人中，生豪族家，無有瞋恚，亦饒財多寶，故名為悲園。 ^n8b

復以何故名為喜園？若能親近喜園者，生光音天，若來生人間，國王家生，恆懷歡喜，故名為喜園。 ^n8c

復以何故名為護園？若有人親近護者，生無想天，壽八萬四千劫，若復來生人中，當生中國家，亦無瞋恚，恆護一切非法之行，以是故名為護園。 ^n8d

比丘當知：如來正法之中有此四園，使諸聲聞得遊戲其中。然如來此四園之中有四浴池，使我聲聞於中洗浴而自遊戲，盡有漏成無漏，無復塵垢。
云何為四？一名有覺有觀浴池，二名無覺無觀浴池，三名護念浴池，四名不苦不樂浴池。 ^n9

以何等故名為有覺有觀浴池？若有比丘得初禪已，於諸法中恆有覺、觀，思惟諸法，除去結纏，永無有餘，以是之故，名為有覺有觀。 ^n10a

復以何故名為無覺無觀浴池？若有比丘得二禪已，滅有覺、有觀，以禪為食，以是故名之為無覺無觀。 ^n10b

復以何故名為護念浴池？若比丘得三禪已，滅有覺、有觀，無覺、無觀，恆護念三禪，以是之故，名為護念浴池。 ^n10c

復以何故名為不苦不樂浴池？若有比丘得四禪已，亦不念樂，復不念苦，亦不念過去當來之法，但用心於現在法中，以是之故，名為不苦不樂浴池。 ^n10d

是故，諸比丘！如來正法之中有此四浴池，使我聲聞於中洗浴，滅二十一結，度生死海，入涅槃城。
是故，諸比丘！若欲度此生死海者，當求方便，滅二十一結，入涅槃城。如是，諸比丘！當作是學！」 ^n11

爾時，諸比丘聞佛所說，歡喜奉行！^n12
