# 摩羅迦舅經

如是我聞：一時，佛住舍衛國祇樹給孤獨園。 ^n1

爾時，摩羅迦舅來詣佛所，稽首禮足，退坐一面，白佛言：「善哉世尊！為我說法。我聞法已，獨一靜處，專精思惟，不放逸住，乃至不受後有。」 ^n2

爾時，世尊告摩羅迦舅言：「諸年少聰明利根，於我法律出家未久，於我法律尚無懈怠，而況汝今日年耆根熟，而欲聞我略說教誡！」 ^n3

摩羅迦舅白佛言：「世尊！我雖年耆根熟，而尚欲得聞世尊略說教誡。唯願世尊為我略說教誡，我聞法已，當獨一靜處，專精思惟，乃至自知不受後有。」第二、第三，亦如是請。 ^n4

佛告摩羅迦舅：「汝今且止。」如是再三，亦不為說。 ^n5

爾時，世尊告摩羅迦舅：「我今問汝，隨意答我。」 ^n6

佛告摩羅迦舅：「若眼未曾見色，汝當欲見，於彼色起欲、起愛、起念、起染著不？」 ^n7a

答言：「不也，世尊！」 ^n7b

「耳、聲，鼻、香，舌、味，身、觸，意、法，亦如是說。」 ^n8

佛告摩羅迦舅：「善哉！善哉！摩羅迦舅！見以見為量，聞以聞為量，覺以覺為量，識以識為量。」 ^n9

而說偈言：
若汝非於彼，彼亦復非此，亦非兩中間，是則為苦邊。 ^n10

摩羅迦舅白佛言：「已知，世尊！已知，善逝！」 ^n11

佛告摩羅迦舅：「汝云何於我略說法中，廣解其義？」 ^n12

爾時，摩羅迦舅說偈白佛言：
若眼已見色，而失於正念，則於所見色，而取愛念相。
取愛樂相者，心則常繫著，起於種種愛，無量色集生。
貪欲恚害覺，令其心退減，長養於眾苦，永離於涅槃。
見色不取相，其心隨正念，不染惡心愛，亦不生繫著。
不起於諸愛，無量色集生，貪欲恚害覺，不能壞其心，
小長養眾苦，漸次近涅槃。日種尊所說，離愛般涅槃。
若耳聞諸聲，心失於正念，而取諸聲相，執持而不捨。
鼻香舌嘗味，身觸意念法，忘失於正念，取相亦復然。
其心生愛樂，繫著堅固住，起種種諸愛，無量法集生。
貪欲恚害覺，退減壞其心，長養眾苦聚，永離於涅槃。
不染於諸法，正智正念生，其心不染汙，亦復不樂著。
不起於諸愛，無量法集生，貪瞋恚害覺，不退減其心，
眾苦隨損減，漸近般涅槃。愛盡般涅槃，世尊之所說。 ^n13

是名世尊略說法中，廣解其義。」 ^n14

佛告摩羅迦舅：「汝真於我略說法中廣解其義，所以者何？如汝所說偈：
若眼見眾色，忘失於正念，則於所見色，而取愛念相。…」如前廣說。 ^n15

爾時，尊者摩羅迦舅，聞佛所說，歡喜隨喜，作禮而去。 ^n16

爾時，尊者摩羅迦舅，於世尊略說法中廣解其義已，於獨一靜處，專精思惟，不放逸住，乃至成阿羅漢，心得解脫。^n17
