# 獅子吼經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「如來有六種力，若六種力成就，如來、應、等正覺得先佛最勝處智，能轉梵輪，於大眾中師子吼而吼。 ^n2

謂處非處如實知，如來初力。 ^n3a

復次，過去、未來、現在，以〔業〕法受如實知，如上廣說，是名第二如來力。 ^n3b

復次，如來〔禪定〕、解脫、三昧、正受如實知，如上廣說，是名如來第三力。 ^n3c

復次，如來過去種種宿命之事如實知；如上廣說，是名如來第四力。 ^n3d

復次，如來天眼淨過於人眼，見諸眾生死此生彼，如上廣說，是名如來第五力。 ^n3e

復次，如來結漏已盡，無漏心解脫，慧解脫，如上廣說，乃至於眾中師子吼而吼，是名如來第六力。」 ^n3f

佛說此經已，諸比丘聞佛所說，歡喜奉行。^n4
