# 壹奢能伽羅經

如是我聞：一時，佛住壹奢能伽羅國壹奢能伽羅林中。 ^n1

爾時，世尊告諸比丘：「我欲於此中半月坐禪。諸比丘勿復遊行，唯除乞食及布薩。」即便坐禪，不復遊行，唯除乞食及布薩。 ^n2

爾時，世尊半月過已，敷坐具，於眾前坐，告諸比丘：「我以初成佛時，所思惟禪法少許禪分，於今半月思惟，作是念：諸有眾生生受，皆有因緣，非無因緣。 ^n3

云何因緣？欲是因緣、覺是因緣、觸是因緣。 ^n4

諸比丘！於欲不寂滅、覺不寂滅、觸不寂滅，彼因緣故眾生生受；以不寂滅因緣故，眾生生受。 ^n5a

彼欲寂滅、覺不寂滅、觸不寂滅，以彼因緣故眾生生受；以不寂滅因緣故，眾生生受。 ^n5b

彼欲寂滅、覺寂滅、觸不寂滅，以彼因緣故眾生生受；以不寂滅因緣故，眾生生受。 ^n5c

彼欲寂滅、覺寂滅、觸寂滅，以彼因緣故眾生生受；以彼寂滅因緣故，眾生生受。 ^n5d

邪見因緣故眾生生受，邪見不寂滅因緣故眾生生受。 ^n6a

邪志、邪語、邪業、邪命、邪方便、邪念、邪定、邪解脫、邪智因緣故眾生生受，邪智不寂滅因緣故眾生生受。 ^n6b

正見因緣故眾生生受，正見寂滅因緣故眾生生受。 ^n7a

正志、正語、正業、正命、正方便、正念、正定、正解脫、正智因緣故眾生生受，正智寂滅因緣故眾生生受。 ^n7b

若彼欲不得者得，不獲者獲，〔不證者證〕，以彼因緣故眾生生受，以彼寂滅因緣故眾生生受。 ^n8

是名不寂滅因緣眾生生受，寂滅因緣眾生生受。 ^n9

若沙門、婆羅門，如是緣緣、緣緣集、緣緣滅、緣緣集道跡、緣緣滅道跡不如實知者，彼非沙門之沙門，非婆羅門之婆羅門，不同沙門之沙門，不同婆羅門之婆羅門，非沙門義，非婆羅門義，〔非〕現法自知作證：我生已盡、梵行已立、所作已作、自知不受後有。 ^n10a

若沙門、婆羅門，於此緣緣、緣緣集、緣緣滅、緣緣集道跡、緣緣滅道跡如實知者，當知是沙門之沙門，婆羅門之婆羅門，同沙門，同婆羅門，以沙門義，婆羅門義，現法自知作證：我生已盡、梵行已立、所作已作、自知不受後有。」 ^n10b

佛說此經已，諸比丘聞佛所說，歡喜奉行。^n11
