# 魔女經

如是我聞：一時，佛住鬱鞞羅聚落尼連禪河側，於菩提樹下，成佛未久。時魔波旬作是念：今沙門瞿曇，住鬱鞞羅聚落，尼連禪河側，於菩提樹下成佛未久，我當往彼為作留難。 ^n1

即化作年少，往住佛前而說偈言：
獨入一空處，禪思靜思惟，已捨國財寶，於此復何求？若求聚落利，何不習近人？既不習近人，終竟何所得！ ^n2

爾時，世尊作是念：惡魔波旬欲作嬈亂。即說偈言：
已得大財利，志足安寂滅，摧伏諸魔軍，不著於色欲。獨一而禪思，服食禪妙樂，是故不與人，周旋相習近。 ^n3

魔復說偈言：
瞿曇若自知，安隱涅槃道，獨善無為樂，何為強化人？ ^n4

佛復說偈答言：
非魔所制處，來問度彼岸，我則以正答，令彼得涅槃；
時得不放逸，不隨魔自在。 ^n5

魔復說偈言：
有石似凝膏，飛烏欲來食，竟不得其味，損觜還歸空。
我今亦如彼，徒勞歸天宮。 ^n6

魔說是已，內懷憂慼，心生變悔，低頭伏地，以指畫地。 ^n7

魔有三女：一名愛欲，二名愛念，三名愛樂。來至波旬所而說偈言：
父今何愁慼，士夫何足憂？我以愛欲繩，縛彼如調象。牽來至父前，令隨父自在。 ^n8

魔答女言：「彼已離恩愛，非欲所能招，已出於魔境，是故我憂愁。」 ^n9

時魔三女身放光燄，熾如雲中電，來詣佛所，稽首禮足，退住一面，白佛朝著衣持言：「我今歸世尊足下，〔供給使令〕。」 ^n10

爾時，世尊都不顧視，知如來離諸愛欲，心善解脫。如是第二、第三說。 ^n11

時三魔女自相謂言：「士夫有種種隨形愛欲，今當各各變化，作百種童女色，作百種初嫁色，作百種未產色，作百種已產色，作百種中年色，作百種宿年色。作此種種形類，詣沙門瞿曇所，作是言：今悉歸尊足下，供給使令。」 ^n12

作此議已，即作種種變化，如上所說。詣世尊所，稽首禮足，退住一面，白佛言：「世尊！我等今日歸尊足下，供給使令。」 ^n13

爾時，世尊都不顧念，如來法離諸愛欲。如是再三說已。 ^n14

時三魔女自相謂言：若未離欲士夫，見我等種種妙體，心則迷亂，欲氣衝擊，胸臆破裂，熱血熏面，然今沙門瞿曇，於我等所都不顧眄。如其如來離欲、解脫，得善解脫想，我等今日，當復各各說偈而問。復到佛前，稽首禮足，退住一面。 ^n15

愛欲天女即說偈言：
獨一禪寂默，捨俗錢財寶，既捨於世利，今復何所求？若求聚落利，何不習近人？竟不習近人，終竟何所得？ ^n16

佛說偈答言：
已得大財利，志足安寂滅，摧伏諸魔軍，不著於色欲。是故不與人，周旋相習近。 ^n17

愛念天女復說偈言：
多修何妙禪，而度五欲流？復以何方便，度於第六海？云何修妙禪，於諸深廣欲，得度於彼岸，不為愛所持？ ^n18

爾時，世尊說偈答言：
身得止息樂，心得善解脫，無為無所作，正念不傾動。了知一切法，不起諸亂覺，愛恚睡眠覆，斯等皆已離。如是多修習，得度於五欲，亦於第六海，悉得度彼岸。如是修習禪，於諸深廣欲，悉得度彼岸，不為彼所持。 ^n19

時愛樂天女復說偈言：
已斷除恩愛，淳厚積集欲，多生人淨信，得度於欲流，開發明智慧，超踰死魔境。 ^n20

爾時，世尊說偈答言：
大方便廣度，入如來法律，斯等皆已度，慧者復何憂！ ^n21

時三天女志願不滿，還詣其父魔波旬所。 ^n22

時魔波旬遙見女來，說偈弄之：
汝等三女子，自誇說堪能，咸放身光焰，如電雲中流。至大精進所，各現其容姿，反為其所破，如風飄其綿。欲以爪破山，齒齧破鐵丸，欲以髮藕絲，旋轉於大山，和合悉解脫，而望亂其心。若能縛風足，令月空中墮，以手抒大海，氣歔動雪山，和合悉解脫，亦可令傾動。於深巨海中，而求安足地，如來於一切，和合悉解脫，正覺大海中，求傾動亦然。 ^n23

時魔波旬弄三女已，即沒不現。^n24
