# 二一四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「此三三昧。
云何為三？空三昧、無願三昧、無想三昧。 ^n3

彼云何名為空三昧？
所謂空者，觀一切諸法，皆悉空虛，是謂名為空三昧。 ^n4a

彼云何名為無想三昧？
所謂無想者，於一切諸法，都無想念，亦不可見，是謂名為無想三昧。 ^n4b

云何名為無願三昧？
所謂無願者，於一切諸法，亦不願求，是謂名為無願三昧。 ^n4c

如是，比丘！有不得此三三昧，久在生死，不能自覺寤。如是，諸比丘！當求方便，得此三三昧。如是，諸比丘！當作是學！」 ^n5

爾時，諸比丘聞佛所說，歡喜奉行！
幢毗沙法王，瞿默神足化，齋戒現在前，長壽結三昧。^n6
