# 火分燒經

如是我聞：一時，佛住舍衛國祇樹給孤獨園。 ^n1

時有天子，容色絕妙，於後夜時，來詣佛所，稽首佛足，退坐一面。其身光明，遍照祇樹給孤獨園。 ^n2

時彼天子說偈問佛：
何物火不燒？何風不能吹？
水災壞大地，何物不流散？
惡王及盜賊，強劫人財物，
何男子女人，不為其所奪？
云何珍寶藏，終竟不亡失？ ^n3

爾時，世尊說偈答言：
褔火所不燒，福風不能吹，水災壞大地，福水不流散。惡王及盜賊，強奪人財寶，若男子女人，福不被劫奪。樂報之寶藏，終竟不亡失。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

於是天子聞佛所說，歡喜隨喜，即沒不現。^n6
