# 馬邑經（上）

我聞如是： ^n1

一時，佛遊鴦騎國，與大比丘眾俱，往至馬邑，住馬林寺，及比丘眾。 ^n2

爾時，世尊告諸比丘：「人見汝等沙門，是沙門。人問汝等沙門，汝自稱沙門耶？」 ^n3

諸比丘白曰：「爾也，世尊！」 ^n4

佛復告曰：「是以汝等以此，要以此沙門，當學如沙門法及如梵志法。學如沙門法及如梵志法已，要是真諦沙門、不虛沙門，若受衣被、飲食、床榻、湯藥及若干種諸生活具者，彼所供給，得大福，得大果，得大功德，得大廣報。汝等當學如是。 ^n5

云何如沙門法及如梵志法？ ^n6

身行清淨，仰向發露，善護無缺。因此清淨，不自舉，不下他，無穢無濁，為諸智梵行者所共稱譽。
若汝作是念：我身行清淨，我所作已辦，不復更學；已成德義，無復上作。
比丘！我為汝說，莫令求沙門義失沙門義。若欲求上學者，比丘若身清淨，當復作何等？ ^n7a

當學口行清淨，仰向發露，善護無缺。因此口行清淨，不自舉，不下他，無穢無濁，為諸智梵行者所共稱譽。
若汝等作是念：我身、口行清淨，我所作已辦，不復更學；已成德義，無復上作。比丘！我為汝說，莫令求沙門義失沙門義。若欲求上學者，比丘若身、口清淨，當復作何等？ ^n7b

當學意行清淨，仰向發露，善護無缺。因此意行清淨，不自舉，不下他，無穢無濁，為諸智梵行者所共稱譽。
若汝等作是念：我身、口、意行清淨，我所作已辦，不復更學；已成德義，無復上作。
比丘！我為汝說，莫令求沙門義失沙門義。若欲求上學者，比丘若身、口、意行清淨，當復作何等？ ^n7c

當學命行清淨，仰向發露，善護無缺。因此命行清淨，不自舉，不下他，無穢無濁，為諸智梵行者所共稱譽。
若汝等作是念：我身、口、意、命行清淨，我所作已辦，不復更學；已成德義，無復上作。
比丘！我為汝說，莫令求沙門義失沙門義。若欲求上學者，比丘身、口、意、命行清淨，當復作何等？ ^n7d

比丘當學守護諸根，常念閉塞，念欲明達，守護念心而得成就。恒欲起意：若眼見色，然不受相，亦不味色，謂忿諍故，守護眼根，心中不生貪伺、憂慼、惡不善法，趣向彼故，守護眼根。如是耳、鼻、舌、身，若意知法，然不受相，亦不味法，謂忿諍故，守護意根，心中不生貪伺、憂慼、惡不善法，趣向彼故，守護意根。
若汝等作是念：我身、口、意、命行清淨，守護諸根，我所作已辦，不復更學；已成德義，無復上作。
比丘！我為汝說，莫令求沙門義失沙門義。若欲求上學者，比丘身、口、意、命行清淨，守護諸根，當復作何等？ ^n7e

比丘當學正知出入，善觀分別，屈伸低仰，儀容庠序，善著僧伽梨及諸衣鉢，行住坐臥、眠寤語默，皆正知之。
若汝等作是念：我身、口、意、命行清淨，守護諸根，正知出入，我所作已辦，不復更學；已成德義，無復上作。
比丘！我為汝說，莫令求沙門義失沙門義。若欲求上學者，比丘身、口、意、命行清淨，守護諸根，正知出入，當復作何等？ ^n7f

比丘當學獨住遠離，在無事處，或至樹下空安靜處、山巖石室、露地穰𧂐，或至林中，或在塚間。 ^n7g

彼已在無事處，或至樹下空安靜處，敷尼師壇，結跏趺坐，正身正願，反念不向，斷除貪伺，心無有諍，見他財物、諸生活具，不起貪伺，欲令我得。彼於貪伺淨除其心。
如是瞋恚、睡眠、掉悔，斷疑度惑，於諸善法無有猶豫，彼於疑惑淨除其心。 ^n7h

彼斷此五蓋、心穢、慧羸，離欲、離惡不善之法，……至得第四禪成就遊。 ^n7i

彼已得如是定心清淨，無穢無煩，柔軟善住，得不動心，趣向漏盡智通作證，彼便知此苦如真，知此苦集、知此苦滅、知此苦滅道如真，亦知此漏如真，知此漏集、知此漏滅、知此漏滅道如真。彼如是知、如是見已，則欲漏心解脫，有漏、無明漏心解脫，解脫已，便知解脫：生已盡，梵行已立，所作已辦，不更受有，知如真。 ^n7j

是說沙門，說梵志，說聖，說淨浴。 ^n8

云何沙門？謂息止諸惡不善之法、諸漏穢汙，為當來有本，煩熱苦報，生、老、病、死因，是謂沙門。 ^n9a

云何梵志？謂遠離諸惡不善之法、諸漏穢汙，為當來有本，煩熱苦報，生、老、病、死因，是謂梵志。 ^n9b

云何為聖？謂遠離諸惡不善之法、諸漏穢汙，為當來有本，煩熱苦報，生、老、病、死因，是謂為聖。 ^n9c

云何淨浴？謂淨浴諸惡不善之法、諸漏穢汙，為當來有本，煩熱苦報，生、老、病、死因，是謂淨浴。 ^n9d

是謂沙門，是謂梵志，是謂為聖，是謂淨浴。」 ^n10

佛說如是，彼諸比丘聞佛所說，歡喜奉行。^n11
