# 度量經

如是我聞：一時，佛住俱睒彌國瞿師羅園。 ^n1

爾時，尊者阿難亦在彼住。 ^n2

時尊者阿難告諸比丘：「若比丘、比丘尼，於我前自記說，我當善哉慰勞問訊，或求以四道。何等為四？ ^n3

若比丘、比丘尼坐，作如是住心、善住心、局住心、調伏心、止、觀、一心、等受分別，於法量度，修、習、多修習已，得斷諸使。若有比丘、比丘尼，於我前自記說，我則如是善哉慰喻，或求是名說初道。 ^n4a

復次，比丘、比丘尼正坐思惟，於法選擇、思量，住心、善住、局住、調伏、止、觀、一心、等受，如是正向多住，得離諸使。若有比丘、比丘尼，於我前自記說，我當如是善哉慰喻，或求是名第二說道。 ^n4b

復次，比丘、比丘尼為掉亂所持，以調伏心坐、正坐，住心、善住心、局住心、調伏、止、觀、一心、等受，〔如是〕正向多住已，則斷諸使。若有比丘、比丘尼，於我前自記說，我則如是善哉慰喻，或求是名第三說道。 ^n4c

復次，比丘、比丘尼，止觀和合俱行，作如是正向多住，則斷諸使。若比丘、比丘尼，於我前自記說者，我則如是善哉慰喻教誡，或求是名第四說道。」 ^n4d

時諸比丘聞尊者阿難所說，歡喜奉行。^n5
