# 正觀察經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「比丘於何所不見我、異我、相在？」 ^n2

比丘白佛：「世尊為法根、法眼、法依，唯願為說！諸比丘聞已，如說奉行。」 ^n3

佛告比丘：「諦聽！善思！當為汝說。於色不見有我、異我、相在，不於受、想、行、識，亦復如是。 ^n4

比丘！色為是常、無常耶？」 ^n5a

比丘白佛：「無常，世尊！」 ^n5b

佛言：「比丘！若無常者，是苦不？」 ^n5c

比丘白佛：「是苦，世尊！」 ^n5d

「比丘！若無常、苦，是變易法，多聞聖弟子，寧於中見我、異我、相在不？」 ^n5e

比丘白佛：「不也，世尊！」 ^n5f

「受、想、行、識，亦復如是。 ^n6

是故，比丘！諸所有色，若過去、若未來、若現在，若內、若外，若麤、若細，若好、若醜，若遠、若近，彼一切非我、不異我、不相在。 ^n7a

受、想、行、識，亦復如是。 ^n7b

比丘！多聞聖弟子，觀察五受陰非我、非我所。如是觀察者，於諸世間都無所取，無所取者無所著，無所著故自覺涅槃：我生已盡、梵行已立、所作已作、自知不受後有。」 ^n8

佛說此經已，諸比丘聞佛所說，歡喜奉行。^n9
