# 頗求那經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有四食，資益眾生，令得住世，攝受長養。何等為四？一、麤摶食，二、細觸食，三、意思食，四、識食。」 ^n2

時有比丘，名曰頗求那，住佛後扇佛，白佛言：「世尊！誰食此識？」 ^n3

佛告頗求那：「我不言有食識者，我若言有食識者，汝應作是問。我說識是食，汝應問言：何因緣故有識食？我則答言：能招未來有令相續生，有有故有六入處，六入處緣觸。」 ^n4

頗求那復問：「為誰觸？」 ^n5

佛告頗求那：「我不言有觸者，我若言有觸者，汝應作是問為誰觸。汝應如是問：何因緣故生觸？我應如是答：六入處緣觸，觸緣受。」 ^n6

復問：「為誰受？」 ^n7

佛告頗求那：「我不說有受者，我若言有受者，汝應問為誰受。汝應問言：何因緣故有受？我應如是答：觸緣故有受，受緣愛。」 ^n8

復問：「世尊！為誰愛？」 ^n9

佛告頗求那：「我不說有愛者，我若說言有愛者，汝應作是問為誰愛。汝應問言：何緣故有愛？我應如是答：緣受故有愛，愛緣取。」 ^n10

復問：「世尊！為誰取？」 ^n11

佛告頗求那：「我不說言有取者，我若說言有取者，汝應問言為誰取。汝應問言：何緣故有取？我應答言：愛緣故有取，取緣有。」 ^n12

復問：「世尊！為誰有？」 ^n13

佛告頗求那：「我不說有有者，我若說有有者，汝應問言為誰有。汝今應問：何緣故有有？我應答言：緣取故有有，能招當來有觸生，是名有。 ^n14

有六入處，六入處緣觸，觸緣受，受緣愛，愛緣取，取緣有，有緣生，生緣老病死、憂悲惱苦，如是純大苦聚集。 ^n15a

謂六入處滅則觸滅，觸滅則受滅，受滅則愛滅，愛滅則取滅，取滅則有滅，有滅則生滅，生滅則老病死、憂悲惱苦滅，如是〔純大苦聚〕滅。」 ^n15b

佛說此經已，諸比丘聞佛所說，歡喜奉行。^n16
