# 四○九

聞如是： ^n1

一時，佛在舍衛國衹樹給孤獨園。 ^n2

爾時，世尊告諸比丘：「聖所居之處有十事，三世諸聖常處其中。
云何為十？於是，比丘！五事已除，成就六事，恆護一事，將護四部眾，觀諸劣弱，平等親近，正向無漏，依倚身行，心善解脫，智慧解脫。 ^n3

云何比丘五事已除？於是，比丘五結已斷，如是五事已除。 ^n4a

云何比丘成就六事？於是，比丘承六重之法，如是比丘成就六事。 ^n4b

云何比丘恆護一事？於是，比丘恆護於心有漏、無漏、有為、無為至涅槃門，如是比丘恆護一事。 ^n4c

云何比丘將護四部之眾？於是，比丘成就四神足，如是便為將護四部之眾。 ^n4d

云何比丘觀於劣弱？於是，比丘生死眾行已盡，如是比丘觀於劣弱。 ^n4e

云何比丘平等親近？於是，比丘三結已盡，是謂比丘平等親近。 ^n4f

云何比丘正向無漏？於是，比丘除去憍慢，如是比丘正向無漏。 ^n4g

云何比丘依倚身行？於是，比丘無明已除，如是比丘依倚身行。 ^n4h

云何比丘心善得解脫？於是，比丘愛已除盡，如是比丘心善得解脫。 ^n4i

云何比丘智慧解脫？於是，比丘觀苦諦，集、盡、道諦，如實知之，如是比丘智慧解脫。 ^n4j

是謂，比丘！聖賢十事所居之處，昔日賢聖亦居此處，已居方居。是故，比丘！念除五事，成就六法，守護一法，將護四部之眾，觀察劣弱，平等親近，正向無漏，依倚身行，心得解脫，智慧解脫。如是，比丘！當作是學！」 ^n5

爾時，諸比丘聞佛所說，歡喜奉行！^n6
