# 三一○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有五惠施不得其福。
云何為五？一者以刀施人，二者以毒施人，三者以野牛施人，四者淫女施人，五者造作神祠。
是謂比丘！有此五施不得其福。 ^n3

比丘當知：復有五施令得大福。
云何為五？一者造作園觀，二者造作林樹，三者造作橋梁，四者造作大船，五者與當來、過去造作房舍住處。
是謂比丘！有此五事令得其福。」 ^n4

爾時，世尊便說此偈：
園觀施清涼，及作好橋梁；河津渡人民，并作好房舍。
彼人日夜中，恆當受其福；戒定以成就，此人必生天。 ^n5

「是故，諸比丘！當念修行此五惠施。如是，諸比丘！當作是學！」 ^n6

爾時，諸比丘聞佛所說，歡喜奉行！^n7
