# 栴檀經

如是我聞：一時，佛住舍衛國祇樹給孤獨園。 ^n1

時有栴檀天子，容色絕妙，於後夜時，來詣佛所，稽首佛足，退坐一面。其身光明，遍照祇樹給孤獨園。 ^n2

時彼天子說偈問佛：
誰度於諸流，晝夜勤不懈？
不攀無住處，云何不沒溺？ ^n3

爾時，世尊說偈答言：
一切戒具足，智慧善正受，內思惟正念，能度難度流。不染此欲想，超度彼色愛，貪喜悉已盡，不入於難測。 ^n4

時彼栴檀天子聞佛所說，歡喜隨喜，稽首佛足，即沒不現。^n5
