# 朱盧陀女經

如是我聞：一時，佛住毘舍離獼猴池側重閣講堂。 ^n1

時有拘迦那娑天女，朱盧陀天女，容色絕妙，於後夜時，來詣佛所，稽首佛足，退坐一面。其身光明，遍照一切獼猴池側。時朱盧陀天女說偈白佛：
大師等正覺，住毘舍離國，拘迦那朱盧，稽首恭敬禮。我昔未曾聞，牟尼正法律，今乃得親見，現前說正法。若於聖法律，惡慧生厭惡，必當墮惡道，長夜受諸苦。若於聖法律，正念律儀備，彼則生天上，長夜受安樂。 ^n2

〔拘迦那娑〕天女復說偈言：
其心不為惡，及身口世間，五欲悉虛偽，正智正繫念，不習近眾苦，非義和合者。 ^n3

佛告天女：「如是，如是，如汝所說：
其心不為惡，及身口世間，五欲悉虛偽，
正智正繫念，不習近眾苦，非義和合者。」 ^n4

時彼天女聞佛所說，歡喜隨喜，即沒不現。 ^n5

爾時，世尊夜過晨朝，入僧中，敷座而坐。告諸比丘：「昨後夜時，有二天女，容色絕妙，來詣我所，為我作禮，退坐一面。朱盧陀天女而說偈言：
大師等正覺，住毘舍離國，我拘迦那娑，及以朱盧陀，如是二天女，稽首禮佛足。我昔未曾聞，牟尼正法律，今乃見正覺，演說微妙法。若於正法律，厭惡住惡慧，必墮於惡道，長夜受大苦。若於正法律，正念律儀備，生善趣天上，長夜受安樂。 ^n6

〔拘迦那娑〕天女復說偈言：
其心不為惡，及身口世間，五欲悉虛偽，正智正繫念，
不習近眾苦，非義和合者。 ^n7

我時答言：如是，如是，如汝所說：
其心不為惡，及身口世間，五欲悉虛偽，正智正繫念，
不習近眾苦，非義和合者。」 ^n8

佛說此經已，諸比丘聞佛所說，歡喜奉行。^n9
