# 斷貪經

如是我聞：一時，佛住拘睒彌國瞿師羅園。 ^n1

爾時，尊者阿難亦在彼住。有異婆羅門，來詣尊者阿難所，與尊者阿難共相問訊慰勞，問訊慰勞已，退坐一面，白尊者阿難：「欲有所問，寧有閑暇為記說不？」 ^n2

阿難答言：「隨汝所問，知者當答。」 ^n3

婆羅門問：「尊者阿難！何故於沙門瞿曇所出家修梵行？」 ^n4

阿難答言：「婆羅門！為斷故。」 ^n5

復問：「斷何等？」 ^n6

答言：「貪欲斷，瞋恚、愚癡斷。」 ^n7

又問阿難：「有道、有跡，能斷貪欲、瞋恚、愚癡耶？」 ^n8

阿難答言：「有，謂八聖道：正見、正志、正語、正業、正命、正方便、正念、正定。」 ^n9

婆羅門言：「阿難！賢哉之道，賢哉之跡！修、習、多修習，能斷斯等貪欲、恚、癡。」 ^n10

尊者阿難說是法時，彼婆羅門聞其所說，歡喜隨喜，從座起去。 ^n11

如斷貪、恚、癡，如是調伏貪、恚、癡，及得〔涅槃〕，及厭離，及不趣涅槃，及沙門義，及婆羅門義，及解脫，及苦斷，及究竟苦邊，及正盡苦，一一經皆如上說。^n12
