# 邪見正見經

如是我聞：一時，佛住舍衛國祇樹祗孤獨園。 ^n1

爾時，世尊告諸比丘：「向邪者，違於法，不樂於法；向正者，樂於法，不違於法。 ^n2

何等為向邪者，違於法，不樂於法？ ^n3a

謂邪見人，身業如所見，口業如所見，若思、若欲、若願、若為，彼皆隨順，一切得不愛果，不念、不可意果。
所以者何？ ^n3b

以見惡故，謂邪見；邪見者，起邪志、邪語、邪業、邪命、邪方便、邪念、邪定，是〔名〕向邪者，違於法，不樂於法。 ^n3c

何等為向正者，樂於法，不違於法？ ^n4a

謂正見人，若身業隨所見，若口業，若思、若欲、若願、若為，悉皆隨順，得可愛、可念、可意果。
所以者何？ ^n4b

以見正故，謂正見；正見者，能起正志、正語、正業、正命、正方便、正念、正定，是名向正者，樂於法，不違於法。」 ^n4c

佛說此經已，諸比丘聞佛所說，歡喜奉行。^n5
