# 廚士經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「當取自心相，莫令外散。
所以者何？ ^n2

若彼比丘愚癡、〔不辯〕、不善，不取自心相而取外相，然後退減，自生障閡。 ^n3a

譬如廚士愚癡、不辯，不善巧便，調和眾味奉養尊主，酸、鹹、酢、淡不適其意，不能善取尊主所嗜，酸、鹹、酢、淡眾味之和，不能親侍尊主左右，〔伺〕其所須，聽其所欲，善取其心，而自用意，調和眾味以奉尊主。若不適其意，尊主不悅，不悅故不蒙爵賞，亦不愛念。 ^n3b

愚癡比丘亦復如是，不辯、不善，於身身觀〔念〕住，不能除斷上煩惱，不能攝取其心，亦復不得內心寂靜，不得勝妙正念、正知，亦復不得四種增上心法現法樂住，本所未得安隱涅槃。 ^n3c

是名比丘愚癡、不辯、不善，不能善攝內心之相，而取外相，自生障閡。 ^n3d

若有比丘黠慧、才辯，善巧方便取內心已，然後取於外相，彼於後時終不退減，自生障閡。 ^n4a

譬如廚士黠慧、聰辯，善巧方便供養尊主，能調眾味──酸、鹹、酢、淡，善取尊主所嗜之相，而和眾味以應其心，聽其尊主所欲之味，數以奉之。尊主悅已，必得爵祿、愛念、〔信重〕。如是黠慧廚士，善取尊主之心。 ^n4b

比丘亦復如是，身身觀念住，斷上煩惱，善攝其心，內心寂止，正念、正知，得四〔增上心法〕現法樂住，得所未得安隱涅槃。 ^n4c

是名比丘黠慧、辯才，善巧方便取內心相，攝持外相，終無退減，自生障閡。 ^n4d

受、心、法觀〔念住〕，亦復如是。」 ^n5

佛說此經已，諸比丘聞佛所說，歡喜奉行。^n6
