# 四二八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「其有眾生，修行殺生，廣布殺生，種地獄罪，餓鬼、畜生行；若生人中，壽命極短；所以然者，由害他命。 ^n3a

若有眾生盜他物者，種三惡道之罪；若生人中，恆遭貧匱，食不充口，衣不蓋形，皆由盜故；劫奪物者，卽斷他命根。 ^n3b

若有眾生，好喜貪泆，種三惡道；若生人中，門不貞良，竊盜淫泆。 ^n3c

若有眾生妄語者，種地獄罪；若生人中，為人所輕，言不信受，為人所賤；所以然者，皆由前世妄語所致。 ^n3d

若有眾生兩舌者，種三惡道之罪；設生人中，心恆不定，常懷愁憂；所以然者，由彼人兩頭傳虛言故。 ^n3e

若有眾生麁言者，種三惡道之罪；若生人中，為人醜弊，常喜罵呼；所以然者，由彼人言不專正之所致也。 ^n3f

若有眾生鬥亂彼此，種三惡道之罪；設生人中，多諸怨憎，親親離散；所以然者，皆由前世鬥亂之所致也。 ^n3g

若有眾生嫉妬者，種三惡道；若生人中，乏諸衣裳；所以然者，由彼人起貪嫉故。 ^n3h

若有眾生起害意，種三惡道；設生人中，恆多虛妄，不解至理，心亂不定；所以然者，皆由前世恚怒所致也，無有慈仁。 ^n3i

若有眾生，行邪見者，種三惡道；若生人中，乃在邊地，不生中國，不三尊道法之義，或復聾盲瘖瘂，身形不正，不解善法、惡法之趣；所以然者，皆由前世無信根故，亦不信沙門、婆羅門、父母、兄弟。 ^n3j

比丘知之：由此十惡之報，致此殃舋。
是故，比丘！當離十惡，修行正見。如是，比丘！當作是學！」 ^n4

爾時，諸比丘聞佛所說，歡喜奉行！^n5
