# 三○八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若有人在邪見聚者，有何相像？有何相貌？」 ^n3

爾時，諸比丘白世尊言：「如來是諸法之王，諸法之尊。善哉！世尊！當與諸比丘而說此義，我等聞已，當奉行之！」 ^n4

世尊告曰：「汝等善思念之，吾當為汝分別其義！」 ^n5

諸比丘對曰：「如是，世尊！」爾時，諸比丘從佛受教。 ^n6

世尊告曰：「在邪聚之人，當以五事知之，以見五事則知此人為住邪聚。
云何為五？應笑而不笑，應歡喜時而不歡喜，應起慈心而不起慈心，作惡而不恥，聞其善語而不著意。
當知此人必住邪聚。若有眾生住邪聚者，當以此五事知之。 ^n7

復次，有眾生有住正聚者，有何相貌？有何因緣？」 ^n8

爾時，諸比丘白佛言：「如來是諸法之王，諸法之尊。唯願世尊當與諸比丘而說此義，我等聞已，當奉行之！」 ^n9

世尊告曰：「汝等善思念之，吾當為汝分別其義！」 ^n10

諸比丘對曰：「如是，世尊！」爾時，諸比丘從佛受教。 ^n11

世尊告曰：「在正聚之人，當以五事知之，以見五事則知此人為住正聚。
云何為五？應笑則笑，應歡喜則歡喜，應起慈心則起慈心，可恥則恥，聞善著意。當知此人已住正聚。 ^n12

是故，諸比丘！當除邪聚，住於正聚。如是，諸比丘！當作是學！」 ^n13

爾時，諸比丘聞佛所說，歡喜奉行！^n14
