# 二八一

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，三十三天有一天子，身形有五死瑞應。
云何為五？一者華冠自萎，二者衣裳垢坌，三者腋下流汗，四者不樂本位，五者玉女違叛。 ^n3

爾時，彼天子愁憂苦惱，搥胸歎息。 ^n4

時，釋提桓因聞此天子愁憂苦惱，搥胸歎息，便敕一天子：「此何等音聲，乃徹此間？」 ^n5

彼天子報言：「天王當知：今有一天子，命將欲終，有五死瑞應：一者華冠自萎，二者衣裳垢坌，三者腋下流汗，四者不樂本位，五者玉女違叛。」 ^n6

爾時，釋提桓因往至彼欲終天子所，語彼天子言：「汝今何故愁憂苦惱，乃至於斯？」 ^n7

天子報言：「尊者因提！那得不愁憂苦惱？命將欲終，有五死怪：華冠自萎，衣裳垢膩，腋下流汗，不樂本處，玉女違叛。今此七寶宮殿悉當忘失，及五百玉女亦當星散，我所食甘露者今無氣味。」 ^n8

是時，釋提桓因語彼天子言：「汝豈不聞如來說偈乎？
一切行無常，生者必有死；不生則不死，此滅為最樂。
汝今何故愁憂乃至於斯，一切行無常之物，欲使有常者，此事不然。」 ^n9

天子報言：「云何天帝！我那得不愁憂？我今天身清淨無瑕穢，光喻日月，靡所不照；捨此身已，當生羅閱城中豬腹中生，生恆食屎，死時為刀所割。」 ^n10

是時，釋提桓因語彼天子言：「汝今可自歸佛、法、眾，若當爾時，便不墮三惡趣。」 ^n11

是時，天子報言：「豈當以歸三尊，不墮三惡趣乎？」 ^n12

釋提桓因曰：「如是，天子！其有自歸三尊者，終不墮三惡趣也。如來亦說此偈：
諸有自歸佛，不墮三惡趣，盡漏處天人，便當至涅槃。」 ^n13

爾時，彼天問釋提桓因：「今如來竟為所在？」 ^n14

釋提桓因曰：「今如來在摩竭國羅閱城中，迦蘭陀竹園所，與大比丘眾五百人俱。」 ^n15

天子報言：「我今無有此力，可得至彼覲省如來。」 ^n16

釋提桓因報言：「天子當知：右膝著地，長跪叉手，向下方界，而作是說：『唯願世尊善觀察之，今在垂窮之地，願矜愍之！今自歸三尊，如來無所著。』」 ^n17

是時，彼天子隨釋提桓因言，卽便長跪向下方，自稱姓名，自歸佛、法、眾，盡其形壽為真佛子，非用天子。
如是，至三說此語已，不復處豬胎，乃當更生長者家。 ^n18

是時，彼天見此緣已，卽向釋提桓因而說此偈：
善緣非惡緣，為法非為財；導引以正道，此者尊所歎。
蒙尊不墮惡，豬胎甚難因；自察生長者，因彼當見佛。 ^n19

是時，天子隨時壽長短，生羅閱城中大長者家。是時，長者婦自知有娠。十月欲滿，生一男兒，端正無雙，世之希有。 ^n20

是時，釋提桓因以知此兒向十歲，數數往告：「汝可憶本所作緣本，自言：『我當因彼見佛。』今正是時，可見世尊，若不往者，後必有悔！」 ^n21

是時，尊者舍利弗到時，著衣持鉢，入羅閱城乞食，漸漸往至彼長者家，在門外靜然而住。 ^n22

爾時，長者子見舍利弗著衣持鉢，容貌殊特，見已，便往至舍利弗前，而作是說：「汝今是誰？為誰弟子？為行何法？」 ^n23

舍利弗言：「我師出釋種，於中出家學道。師名如來、至真、等正覺，恆從彼受法。」 ^n24

是時，小兒卽向舍利弗，而說此偈：
尊今靜然立，持鉢容貌整；今欲求何等？與誰在此住？ ^n25

是時，舍利弗復以偈報曰：
我今不求財，非食非服飾，故來為汝故，善察聽我語。
憶汝本所說，天上言誓時，人中當見佛，故來相告耳！
諸佛出興難，說法亦復然，人身不可獲，亦如優曇花。
汝今隨我來，俱覲如來容，必當為汝說，至要之善趣。 ^n26

是時，長者子聞舍利弗語已，卽往至父母所，頭面禮足，在一面立。是時，長者子白父母言：「唯願聽許，至世尊所，承事禮敬，問訊康強！」 ^n27

父母報曰：「今正是時。」 ^n28

長者子卽集香花及好白㲲，共尊者舍利弗，相隨往至世尊所，頭面禮足，在一面住。 ^n29

爾時，舍利弗白世尊言：「此長者子居此羅閱城中，不識三尊，唯願世尊善與說法，令得度脫！」 ^n30

是時，長者子遙見世尊威容端正，諸根寂靜，有三十二相、八十種好，莊嚴其身。亦如須彌山王，面如日月，視之無厭。前進禮足，在一面住。爾時，長者子卽以香華散如來上，復以新白㲲奉上如來，頭面禮足，在一面住。 ^n31

是時，世尊漸與說法，所謂論者：施論、戒論、生天之論，欲為不淨，漏為是大患，出家為要。
是時，世尊以知小兒心開意解，諸佛世尊常所說法：苦、集、盡、道，是時世尊盡與彼長者子說。 ^n32

是時，長者子卽於座上，諸塵垢盡，得法眼淨，無復瑕穢。是時，長者子卽從座起，頭面禮足，白世尊言：「唯願世尊聽使出家，得作沙門！」 ^n33

世尊告曰：「夫為道者，不辭父母，不得作沙門。」 ^n34

是時，長者子白世尊言：「要當使父母聽許。」 ^n35

世尊告曰：「今正是時。」 ^n36

爾時，長者子卽從座起，頭面禮足，便退而去，還至所在，白父母言：「唯願聽許，得作沙門！」 ^n37

父母報言：「我等今日唯有一子，然家中生業饒財多寶，行沙門法，甚為不易。」 ^n38

長者子報言：「如來出世，億劫乃有，甚不可遇，時時乃出耳！亦如優曇鉢華時時乃有耳！如來亦復如是，億劫乃出耳！」 ^n39

是時，長者子父母各共嘆息而作是言：「今正是時，隨汝所宜。」 ^n40

是時，長者子頭面禮足，便辭而去，往至世尊所，頭面禮足，在一面立。爾時，彼長者子白世尊言：「父母見聽，唯願世尊聽使作道！」 ^n41

爾時，世尊告舍利弗：「汝今度此長者子使作沙門。」 ^n42

舍利弗對曰：「如是，世尊！」 ^n43

爾時，舍利弗從佛受教，度作沙彌，日日教誨。 ^n44

是時，彼沙彌在閑靜處而自剋修所以：族姓子出家學道，剃除鬚髮，修無上梵行者，欲得離苦。 ^n45

是時，沙彌卽成阿羅漢，往至世尊所，頭面禮足，白世尊言：「我今已見佛聞法，都無有疑。」 ^n46

世尊告曰：「汝今云何見佛聞法而無狐疑？」 ^n47

沙彌白佛言：「色者無常，無常者卽是苦，苦者是無我，無我者即是空，空者非有、非不有，亦復無我，如是智者所覺知；
痛、想、行、識無常，無常者是苦，苦者無我，無我者是空，空者非有、非不有，此智者所覺知。
此五盛陰無常、苦、空、無我、非有，多諸苦惱，不可療治，恆在臭處，不可久保，悉觀無有我，今日觀察此法，便為見如來已。」 ^n48

世尊告曰：「善哉！善哉！沙彌！即聽汝為大沙門。」 ^n49

爾時，彼沙彌聞佛所說，歡喜奉行！^n50
