# 三○四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「今有五人不可療治。
云何為五？一者諛諂之人不可療治；姦邪之人不可療治；惡口之人不可療治；嫉妬之人不可療治；無反復之人不可療治。
是謂比丘！有此五人不可療治。」 ^n3

爾時，世尊便說此偈：
姦邪惡口人，嫉妬無反復，此人不可療，智者之所棄。
「是故，諸比丘！常當學正意，除去嫉妬；修行威儀，所說如法；當知反復，識其恩養，小恩尚不忘，何況大者！勿懷慳貪，又不自譽，復不毀他人。如是，比丘！當作是學！」 ^n4

爾時，諸比丘聞佛所說，歡喜奉行！^n5
