# 四○○

聞如是： ^n1

一時，佛在羅閱城耆闍崛山中，與大比丘之眾五百人俱。 ^n2

是時，釋提桓因從三十三天沒，來至佛所，頭面禮足，在一面立，白世尊言：「天及人民有何想念？意何所求？」 ^n3

佛告之曰：「世間流浪，其性不同，所趣各異，想念非一。
天帝當知：昔我無數阿僧祇劫亦生此念：天及眾生之類，意何所趣向？為求何願？從彼劫至今日，不見一人心共同者。
釋提桓因當知：世間眾生起顛倒之想，無常計常之想，無樂計樂之想，無我有我之想，不淨有淨之想，正路有邪路之想，惡有福想，福有惡想。以此方便，知眾生之類，其根難量，性行各異。
若當眾生盡同一想，無若干想者，九眾生居處，則不可知，亦難分別九眾生居，神識所止亦復難明，亦復不知有八大地獄，畜生所趣亦復難知。不別有地獄之苦，不知有四姓之豪貴，不知有阿須倫所趣之道，亦復不知三十三天。設當盡共同一心者，當如光音天。以眾生若干種，想念亦若干種。
是故，知有九眾生居處、九神所止處，知有八大地獄、三惡道，至三十三天，亦復如是。以此方便，知眾生類，其性不同，所行各異。」 ^n4

是時，釋提桓因白世尊言：「如來所說甚為奇雅：『眾生之性，其行不同，想念各異。以其眾生所行不同故，致有青、黃、白、黑、長、短不均。』又且，世尊！諸天事猥，欲還天上。」 ^n5

佛告釋提桓因曰：「宜知是時。」 ^n6

是時，釋提桓因卽從座起，頭面禮足，便退而去。 ^n7

爾時，釋提桓因聞佛所說，歡喜奉行！
九止嚫孔雀，繫縛法之本，病供養槃特，梵行若干想。
^juan41
馬王品第四十五^n8
