# 二○一

聞如是： ^n1

一時，佛在羅閱城迦蘭陀竹園所，與五百人俱。 ^n2

爾時，王阿闍世恆以五百釜食給與提婆達兜。 ^n3

彼時，提婆達兜名聞四遠：戒德具足，名稱悉備，乃能使王日來供養。 ^n4

是時，提婆達兜得此利養已，諸比丘聞之，白世尊曰：「國中人民，歎說提婆達兜名稱遠布，乃使王阿闍世恆來供養。」 ^n5

爾時，世尊告諸比丘：「汝等比丘！莫施此心，貪提婆達兜利養。所以然者，提婆達兜愚人造此三事，身、口、意行，終無驚懼，亦不恐怖。如今提婆達兜愚人，當復盡此諸善功德。如取惡狗鼻壞之，倍復凶惡。提婆達兜愚人亦復如是，受此利養，遂起貢高。 ^n6

是故，諸比丘！亦莫興意著於利養。設有比丘著於利養，而不獲三法。
云何為三？所謂賢聖戒、賢聖三昧、賢聖智慧而不成就。
若有比丘不著利養，便獲三法。
云何為三？所謂賢聖戒、賢聖三昧、賢聖智慧。
若欲成此三法，當發善心，不著利養。如是，諸比丘，當作是學！」 ^n7

爾時，諸比丘聞佛所說，歡喜奉行！^n8
