# 四三八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「今當說因緣之法，善思念之，修習其行。」 ^n3

諸比丘白佛言：「唯然，世尊！」
爾時，諸比丘從佛受教。 ^n4

世尊告曰：「彼云何名為因緣之法？所謂無明緣行，行緣識，識緣名色，名色緣六入，六入緣更樂，更樂緣痛，痛緣愛，愛緣受，受緣有，有緣生，生緣死，死緣憂、悲、苦、惱，不可稱計，如是成此五陰之身。 ^n5

彼云何名為無明？所謂不知苦，不知集，不知盡，不知道，此名為無明。 ^n6a

彼云何名為行？所謂行者有三種。云何為三？所謂身行、口行、意行，是謂為行。 ^n6b

彼云何名為識？所謂六識身是也。云何為六？所謂眼、耳、鼻、舌、身、意識，是謂為識。 ^n6c

云何名為名？所謂名者，痛、想、念、更樂、思惟，是為名。 ^n6d

彼云何為色？所謂四大身及四大身所造色，是謂名為色，色異、名異，故曰名色。 ^n6e

彼云何六入？內六入。云何為六？所謂眼、耳、鼻、舌、身、意入，是謂六入。 ^n6f

彼云何名為更樂？所謂六更樂身。云何為六？所謂眼、耳、鼻、舌、身、意更樂，是謂名為更樂。 ^n6g

彼云何為痛？所謂三痛。云何為三？所謂樂痛、苦痛、不苦不樂痛，是謂名為痛。 ^n6h

彼云何名為愛？所謂三愛身是也。欲愛、有愛、無有愛，是謂為愛。 ^n6i

云何為受？所謂四受是。云何為四？所謂欲受、見受、戒受、我受，是謂四受。 ^n6j

彼云何為有？所謂三有。云何為三？欲有、色有、無色有，是名為有。 ^n6k

彼云何為生？所謂生者，等具出處，受諸有，得五陰，受諸入，是謂為生。 ^n6l

彼云何為老？所謂彼彼眾生，於此身分，齒落髮白，氣力劣竭，諸根純熟，壽命日衰，無復本識，是謂為老。 ^n6m

云何為死？所謂彼彼眾生，展轉受形，身體無熅，無常變易，五親分張，捨五陰身，命根斷壞，是謂為死。
比丘當知：故名為老、病、死，此名為因緣之法，廣分別其義。
諸佛如來所應施行起大慈哀，吾今已辦。當念在樹下露坐，若在冢間，當念坐禪，勿懷恐難。今不精勤，後悔無益！」 ^n6n

爾時，阿難白世尊言：「如來與諸比丘說甚深緣本，然我觀察無甚深之義。」 ^n7

世尊告曰：「止！止！阿難！勿興此意。所以然者，十二因緣者極為甚深，非是常人所能明曉。我昔未覺此因緣法時，流浪生死，無有出期。又復，阿難！不但今日汝言因緣不甚深，昔日已來言不甚深也。 ^n8

所以然者，乃昔過去世時，有須焰阿須倫王竊生此念：欲捉日月。出大海水，化身極大，海水齊腰。
爾時，彼阿須倫王有兒名拘那羅，自白其父：『我今欲於海水沐浴。』
須焰阿須倫報曰：『莫樂海水中浴。所以然者，海水極深且廣，終不堪住海水中浴。』
時，拘那羅白言：『我今觀水齊大王腰。何以故復言甚深？』
是時，阿須倫王即取兒著大海水中。
爾時，阿須倫兒足不至水底，極懷恐怖。
爾時，須焰告其子曰：『我先敕汝，海水甚深，汝言無苦。唯我能在大海水洗浴，非汝所能洗浴。』 ^n9

爾時須焰阿須倫者，豈異人乎？莫作是觀。所以然者，須焰者卽我身是也。爾時阿須倫兒，卽汝身是也。
爾時海水甚深，汝言無苦，今復言十二因緣甚深之法，汝復言無是甚深。 ^n9

其有眾生不解十二緣法，流轉生死，無有出期。皆悉迷惑，不識行本，於今世至後世，從後世至今世，永在五惱之中，求出甚難。我初成佛道，思惟十二因緣，降伏魔官屬，以除無明而得慧明，諸闇永除，無塵垢。又我，阿難！三轉十二說此緣本時，卽成覺道。以此方便，知十二緣法極為甚深，非常人所能宣暢。
如是，阿難！當念甚深，奉持此十二因緣之法。當念作是學！」 ^n10

爾時，阿難聞佛所說，歡喜奉行！^n11
