# 一六三

聞如是： ^n1

一時，佛在羅閱城迦羅陀竹園所，與大比丘五百人俱，前後圍遶而為說法。 ^n2

爾時，提婆達兜將五百比丘去如來不遠而逕過。 ^n3

世尊遙見提婆達兜自將門徒，便說此偈：
莫親惡知識，亦莫愚從事；當近善知識，人中最勝者。
人本無有惡，習近惡知識；後必種惡根，永在闇冥中。 ^n4

是時，提婆達兜五百弟子聞世尊說此偈已，便來至世尊所，頭面禮足，在一面坐，斯須退坐，向世尊悔過：「我等愚惑，無所識知，唯願世尊受我等懺悔！」 ^n5

爾時，世尊受彼五百比丘懺悔，便與說法，令得信根。 ^n6

爾時，五百比丘在閑靜之處，思惟深法所以然者，族姓子出家學道，以信堅固，修無上梵行。 ^n7

爾時，彼五百比丘便成阿羅漢：生死已盡，所作已辦，梵行已立，更不復受胎有，如實知之。爾時，五百人成阿羅漢。 ^n8

是時，諸比丘聞佛所說，歡喜奉行！^n9
