# 水喻經

我聞如是： ^n1

一時，佛遊舍衞國，在勝林給孤獨園。 ^n2

爾時，世尊告諸比丘：「我當為汝說七水人，諦聽！諦聽！善思念之。」 ^n3

時，諸比丘受教而聽。 ^n4

佛言：「云何為七？
或有一人常臥水中；
或復有人出水還沒；
或復有人出水而住；
或復有人出水而住，住已而觀；
或復有人出水而住，住已而觀，觀已而渡；
或復有人出水而住，住已而觀，觀已而渡，渡已至彼岸；
或復有人出水而住，住已而觀，觀已而渡，渡已至彼岸，至彼岸已，謂住岸人。
如是，我當復為汝說七水喻人，諦聽！諦聽！善思念之。」 ^n5

時，諸比丘受教而聽。 ^n6

佛言：「云何為七？
或有人常臥水中；
或復有人出已還沒；
或復有人出已而住；
或復有人出已而住，住已而觀；
或復有人出已而住，住已而觀，觀已而渡；
或復有人出已而住，住已而觀，觀已而渡，渡已至彼岸；
或復有人出已而住，住已而觀，觀已而渡，渡已至彼岸，至彼岸已，謂住岸梵志。
此七水喻人，我略說也，如上說，如上施設，汝知何義？何所分別？有何因緣？」 ^n7

時，諸比丘白世尊曰：「世尊為法本，世尊為法主，法由世尊，唯願說之！我等聞已，得廣知義。」 ^n8

佛便告曰：「汝等諦聽！善思念之，我當為汝分別其義。」 ^n9

時，諸比丘受教而聽。 ^n10

佛言：「云何有人常臥？ ^n11

謂或有人為不善法之所覆蓋，染汙所染，受惡法報，造生死本，是謂有人常臥； ^n12a

猶人沒溺，臥于水中，我說彼人亦復如是，是謂初水喻人，世間諦如有也。 ^n12b

云何有人出已還沒？ ^n13

謂人既出，得信善法，持戒、布施、多聞、智慧，修習善法，彼於後時失信不固，失持戒、布施、多聞、智慧而不堅固，是謂有人出已還沒； ^n14a

猶人溺水，既出還沒，我說彼人亦復如是，是謂第二水喻人，世間諦如有也。 ^n14b

云何有人出已而住？ ^n15

謂人既出，得信善法，持戒、布施、多聞、智慧，修習善法，彼於後時信固不失，持戒、布施、多聞、智慧，堅固不失，是謂有人出已而住； ^n16a

猶人溺水，出已而住，我說彼人亦復如是，是謂第三水喻人，世間諦如有也。 ^n16b

云何有人出已而住，住已而觀？ ^n17

謂人既出，得信善法，持戒、布施、多聞、智慧，修習善法，彼於後時信固不失，持戒、布施、多聞、智慧，堅固不失，住善法中，知苦如真，知苦集、知苦滅、知苦滅道如真。彼如是知、如是見，三結便盡，謂身見、戒取、疑。三結已盡，得須陀洹，不墮惡法，定趣正覺，極受七有，天上、人間七往來已，便得苦際，是謂有人出已而住，住已而觀； ^n18a

猶人溺水，出已而住，住已而觀，我說彼人亦復如是，是謂第四水喻人，世間諦如有也。 ^n18b

云何有人出已而住，住已而觀，觀已而渡？ ^n19

謂人既出，得信善法，持戒、布施、多聞、智慧，修習善法，彼於後時信固不失，持戒、布施、多聞、智慧，堅固不失，住善法中，知苦如真，知苦集、知苦滅、知苦滅道如真。如是知、如是見，三結便盡，謂身見、戒取、疑。三結已盡，淫、怒、癡薄，得一往來天上、人間。一往來已，便得苦際，是謂有人出已而住，住已而觀，觀已而渡； ^n20a

猶人溺水，出已而住，住已而觀，觀已而渡，我說彼人亦復如是，是謂第五水喻人，世間諦如有也。 ^n20b

云何有人出已而住，住已而觀，觀已而渡，渡已至彼岸？ ^n21

謂人既出，得信善法，持戒、布施、多聞、智慧，修習善法，彼於後時信固不失，持戒、布施、多聞、智慧，堅固不失，住善法中，知苦如真，知苦集、知苦滅、知苦滅道如真。如是知、如是見，五下分結盡，謂貪欲、瞋恚、身見、戒取、疑。五下分結盡已，生於彼間，便般涅槃，得不退法，不還此世，是謂有人出已而住，住已而觀，觀已而渡，渡已至彼岸； ^n22a

猶人溺水，出已而住，住已而觀，觀已而渡，渡已至彼岸，我說彼人亦復如是，是謂第六水喻人，世間諦如有也。 ^n22b

云何有人出已而住，住已而觀，觀已而渡，渡已至彼岸，至彼岸已，謂住岸梵志？ ^n23

謂人既出，得信善法，持戒、布施、多聞、智慧，修習善法，彼於後時信固不失，持戒、布施、多聞、智慧，堅固不失，住善法中，知苦如真，知苦集、知苦滅、知苦滅道如真。如是知、如是見，欲漏心解脫，有漏、無明漏心解脫。解脫已，便知解脫：生已盡，梵行已立，所作已辦，不更受有，知如真。是謂有人出已而住，住已而觀，觀已而渡，渡已至彼岸，至彼岸已，謂住岸梵志； ^n24a

猶人溺水，出已而住，住已而觀，觀已而渡，渡已至彼岸，至彼岸已，謂住岸人，我說彼人亦復如是，是謂第七水喻人，世間諦如有也。 ^n24b

我向所言，當為汝說七水人者，因此故說。」 ^n25

佛說如是，彼諸比丘聞佛所說，歡喜奉行。^n26
