# 竭曇經

如是我聞：一時，佛在力士人間遊行，到鬱鞞羅住處鸚鵡閻浮林。 ^n1

時有竭曇聚落主，聞沙門瞿曇在力士人間遊行，至鬱鞞羅聚落鸚鵡閻浮林，說現法苦集、苦沒，我當往詣彼沙門瞿曇；若我詣沙門瞿曇者，彼必為我說現法苦集、苦沒。即往彼鬱鞞羅聚落，詣世尊所，稽首禮足，退坐一面，白佛言：「世尊！我聞世尊常為人說現法苦集、苦沒。善哉世尊！為我說現法苦集、苦沒。」 ^n2

佛告聚落主：「我若說過去法苦集、苦沒者，知汝於彼為信為不信，為欲不欲，為念不念，為樂不樂？汝今苦不？我若說末來苦集、苦沒者，知汝於彼為信不信，為欲不欲，為念不念，為樂不樂？汝今苦不？我今於此說現法苦集、苦沒。聚落主！若眾生所有苦生，彼一切皆以欲為本，欲生、欲集、欲起、欲因、欲緣而苦生。」 ^n3

聚落主白佛言：「世尊極略說法，不廣分別，我所不解。善哉世尊！唯願廣說，令我等解。」 ^n4

佛告聚落主：「我今問汝，隨汝意說。聚落主！於意云何？若眾生於此鬱鞞羅聚落住〔者〕，若縛、若打、若責、若殺，汝心當起憂悲惱苦不？」 ^n5

聚落主白佛言：「世尊！亦不一向。若諸眾生於此鬱鞞羅聚落住者，於我有欲、有貪、有愛、有念，相習近者，彼遭若縛、若打、若責、若殺，我則生悲憂惱苦；若彼眾生所，無欲、貪、愛、念、相習近者，彼遭縛、打、責、殺，我何為橫生憂悲惱苦？」 ^n6

佛告聚落主：「是故當知！眾生種種苦生，彼一切皆以欲為本，欲生、欲習、欲起、欲因、欲緣而生眾苦。聚落主！於意云何？汝依父母不相見者，則生欲、貪、愛、念不？」 ^n7

聚落主言：「不也，世尊！」 ^n8

「聚落主！於意云何？若見、若聞，彼依父母，當起欲、愛、念不？」 ^n9

聚落主言：「如是，世尊！」 ^n10

復問聚落主：「於意云何？彼依父母若無常變異者，當起憂悲惱苦不？」 ^n11

聚落主言：「如是，世尊！若依父母無常變異者，我或鄰死，豈唯憂悲惱苦！」 ^n12

佛告聚落主：「是故當知，若諸眾生所有苦生，一切皆以愛欲為本，欲生、欲集、欲起、欲因、欲緣，而生苦。」 ^n13

聚落主言：「奇哉世尊！善說如此依父母譬。我有依父母，居在異處，我日日遣信問其安否。使未時還，我〔已〕憂苦，況復無常而無憂苦？」 ^n14

佛告聚落主：「是故我說其諸眾生，所有憂苦，一切皆以欲為根本，欲生、欲集、欲起、欲因、欲緣而生憂苦。」 ^n15

佛告聚落主：「若有四愛念無常變異者，則四憂苦生；若三、二，若一愛念無常變異者，則一憂苦生。聚落主！若都無愛念者，則無憂苦塵勞。」即說偈言：
若無世間愛念者，則無憂苦塵勞患，
一切憂苦消滅盡，猶如蓮花不著水。 ^n16

當其世尊說是法時，竭曇聚落主遠塵、離垢，得法眼淨。見法、得法、深入於法、度諸狐疑、不由於他、不由他度、於正法律得無所畏；從座起，整衣服，合掌白佛：「已度，世尊！我〔已〕超越。我從今日，歸佛、歸法、歸比丘僧，盡其壽命，為優婆塞，唯憶持我！」 ^n17

佛說此經已，竭曇聚落主聞佛所說，歡喜隨喜，作禮而去。^n18
