# 世間五欲經

如是我聞：一時，佛住毘舍離耆婆拘摩羅藥師菴羅園。 ^n1

爾時，世尊告諸比丘：「我昔未成正覺時，獨一靜處，禪思思惟，自心多向何處？觀察自心，多逐過去五欲功德，少逐現在五欲功德，逐未來世轉復微少。我觀多逐過去五欲心已，極生方便，精勤自護，不復令隨過去五欲功德。我以是精勤自護故，漸漸近阿褥多羅三藐三菩提。 ^n2

汝等諸比丘！亦復多逐過去五欲功德，現在、未來亦復微少。汝今亦當以心多逐過去五欲功德故，增加自護，亦當不久得盡諸漏，無漏心解脫、慧解脫，現法自知作證：我生已盡、梵行已立、所作已作、自知不受後有。
所以者何？ ^n3

眼見色因緣生內受──若苦，若樂，不苦不樂。 ^n4a

耳、鼻、舌、身；意、法因緣，生內受──若苦、若樂、不苦不樂。 ^n4b

是故，比丘！於彼入處當覺知！若眼滅，色想則離。 ^n5a

耳、鼻、舌、身、意滅，法想則離。」 ^n5b

佛說當覺六入處言已，入室坐禪。 ^n6

時有眾多比丘，世尊去後，作此論議：「世尊為我等略說法要，不廣分別而入室坐禪。世尊說言：當覺六入處！若彼眼滅，色想則離；耳、鼻、舌、身、意滅，法想則離。我等今日，於世尊略說法中，猶故不解，今此眾中，誰有慧力，能為我等於世尊略說法中，廣為我等演說其義？」 ^n7

復作是念：「唯有尊者阿難，常侍世尊，常為大師之所讚歎，聰慧、梵行。唯有尊者阿難，堪能為我等，於世尊略說法中，演說其義。我等今日，皆共往詣尊者阿難所，問其要義；如阿難所說，悉當奉持。」 ^n8

爾時，眾多比丘往詣尊者阿難所，共相問訊已，於一面坐，白尊者阿難言：「尊者當知！世尊為我等略說法要。」如上所說，具問阿難：「當為我等廣說其義。」 ^n9

尊者阿難語諸比丘：「諦聽！善思！於世尊略說法中，當為汝等廣說其義。世尊略說者，即是滅六入處，有餘當說，故言眼處滅，色想則離；耳、鼻、舌、身、意入處滅，法想則離。 ^n10

世尊略說此法已，入室坐禪，我今已為汝等分別說義。」 ^n11

尊者阿難說此義已，諸比丘聞其所說，歡喜奉行。^n12
