# 無食樂經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有食〔喜〕者、有無食〔喜〕者、有無食無食〔喜〕者；有食樂者、〔有〕無食樂者、有無食無食樂者；有食捨者、有無食捨者、有無食無食捨者；有食解脫者、有無食解脫者、有無食無食解脫者。 ^n2

云何〔有食喜〕？謂五欲因緣生〔喜〕。 ^n3

云何無食〔喜〕？謂比丘離欲、離惡不善法，有覺、有觀，離生喜、樂，初禪具足住，是名無食〔喜〕。 ^n4

云何無食無食〔喜〕？謂比丘有覺、有觀息，內淨、一心，無覺、無觀，定生喜、樂，第二禪具足住，是名無食無食〔喜〕。 ^n5

云何有食樂？謂五欲因緣生樂、生喜，是名有食樂。 ^n6

云何無食樂？謂息有覺、有觀，內淨、一心，無覺、無觀，定生喜、樂，是名無食樂。 ^n7

云何無食無食樂？謂比丘離喜貪，捨心住，正念、正知，安樂住彼聖說捨，是名無食無食樂。 ^n8

云何有食捨？謂五欲因緣生捨，是名有食捨。 ^n9

云何無食捨？謂彼比丘離喜貪，捨心住，正念、正知，安樂住彼聖說捨，第三禪具足住，是名無食捨。 ^n10

云何無食無食捨？謂比丘離苦、息樂，憂、喜先已離，不苦不樂，捨、淨念、一心，第四禪具足住，是名無食無食捨。 ^n11

云何有食解脫？謂色俱行。 ^n12

云何無食解脫？謂無色俱行。 ^n13

云何無食無食解脫？謂彼比丘貪欲不染解脫，瞋恚、愚癡心不染解脫，是名無食無食解脫。」 ^n14

佛說此經已，諸比丘聞佛所說，歡喜奉行。^n15
