# 瞻波經

我聞如是： ^n1

一時，佛遊瞻波，在恒伽池邊。 ^n2

爾時，世尊月十五日說從解脫時，於比丘眾前敷座而坐。世尊坐已，卽便入定，以他心智觀察眾心。觀眾心已，至初夜竟，默然而坐。 ^n3

於是，有一比丘卽從座起，偏袒著衣，叉手向佛，白曰：「世尊！初夜已訖，佛及比丘眾集坐來久，唯願世尊說從解脫！」 ^n4a

爾時，世尊默然不答。於是，世尊復至中夜默然而坐。 ^n4b

彼一比丘再從座起，偏袒著衣，叉手向佛，白曰：「世尊！初夜已過，中夜將訖，佛及比丘眾集坐來久，唯願世尊說從解脫！」 ^n5a

世尊亦再默然不答。於是，世尊復至後夜默然而坐， ^n5b

彼一比丘三從座起，偏袒著衣，叉手向佛，白曰：「世尊！初夜既過，中夜復訖，後夜垂盡，將向欲明，明出不久，佛及比丘眾集坐極久，唯願世尊說從解脫！」 ^n6a

爾時，世尊告彼比丘：「於此眾中有一比丘已為不淨。」 ^n6b

彼時，尊者大目揵連亦在眾中，於是，尊者大目揵連便作是念：世尊為何比丘而說此眾中有一比丘已為不淨？我寧可入如其像定，以如其像定他心之智觀察眾心。 ^n7

尊者大目揵連卽入如其像定，以如其像定他心之智觀察眾心。
尊者大目揵連便知世尊所為比丘說此眾中有一比丘已為不淨。
於是，尊者大目揵連卽從定起，至彼比丘前，牽臂將出，開門置外：「癡人遠去！莫於此住！不復得與比丘眾會，從今已去，非是比丘。」
閉門下鑰，還詣佛所，稽首佛足，卻坐一面，白曰：「世尊所為比丘說此眾中有一比丘已為不淨者，我已逐出。世尊！初夜即過，中夜復訖，後夜垂盡，將向欲明，明出不久，佛及比丘眾集坐極久，唯願世尊說從解脫！」 ^n8

世尊告曰：「大目揵連！彼愚癡人當得大罪，觸嬈世尊及比丘眾。大目揵連！若使如來在不淨眾說從解脫者，彼人則便頭破七分，是故，大目揵連！汝等從今已後說從解脫，如來不復說從解脫。所以者何？ ^n9a

如是，大目揵連！或有癡人正知出入，善觀分別，屈伸低仰，儀容庠序，善著僧伽梨及諸衣鉢，行住坐臥、眠寤語默，皆正知之，似如真梵行，至諸真梵行所，彼或不知。
大目揵連！若諸梵行知者，便作是念：是沙門汙，是沙門辱，是沙門憎，是沙門刺。知已，便當共擯棄之。所以者何？莫令汙染諸梵行者。 ^n9b

大目揵連！猶如居士有良稻田，或有麥田，生草名穢麥，其根相似，莖、節、葉、花皆亦似麥。後生實已，居士見之，便作是念：是麥汙辱，是麥憎刺。知已便拔，擲棄於外。所以者何？莫令汙穢餘真好麥。 ^n10a

如是，大目揵連！或有癡人正知出入，善觀分別，屈伸低仰，儀容庠序，善著僧伽梨及諸衣鉢，行住坐臥、眠寤語默，皆正知之，似如真梵行，至諸真梵行所，彼或不知。
大目揵連！若諸梵行知者，便作是念：是沙門汙，是沙門辱，是沙門憎，是沙門刺。知已，便當共擯棄之。所以者何？莫令汙染諸梵行者。 ^n10b

大目揵連！猶如居士秋時揚穀，穀聚之中若有成實者，揚便止住。若不成實及粃糠者，便隨風去。居士見已，卽持掃箒，掃治令淨。所以者何？莫令汙雜餘淨好稻。 ^n11a

如是，大目揵連！或有癡人正知出入，善觀分別，屈伸低仰，儀容庠序，善著僧伽梨及諸衣鉢，行住坐臥、眠寤語默，皆正知之，似如真梵行，至諸真梵行所，彼或不知。
大目揵連！若諸梵行知者，便作是念：是沙門汙，是沙門辱，是沙門憎，是沙門刺。知已，便當共擯棄之。所以者何？莫令汙染諸梵行者。 ^n11b

大目揵連！猶如居士為過泉水故，作通水槽，持斧入林，扣打諸樹。若堅實者，其聲便小；若空中者，其聲便大。居士知已，便斫治節，擬作通水槽。 ^n12a

如是，大目揵連！或有癡人正知出入，善觀分別，屈伸低仰，儀容庠序，善著僧伽梨及諸衣鉢，行住坐臥、眠寤語默，皆正知之，似如真梵行，至諸真梵行所，彼或不知。
大目揵連！若諸梵行知者，便作是念：是沙門汙，是沙門辱，是沙門憎，是沙門刺。知已，便當共擯棄之。所以者何？莫令汙染諸梵行者。」 ^n12b

於是，世尊說此頌曰：
共會集當知，惡欲憎嫉恚；不語結恨慳，嫉妬諂欺誑。
在眾詐言息，屏處稱沙門；陰作諸惡行，惡見不守護。
欺誑妄語言，如是當知彼；往集不與會，擯棄不共止。
欺詐誑說多，非息稱說息；知時具淨行，擯棄遠離彼。
清淨共清淨，常當共和合；和合得安隱，如是得苦邊。 ^n13

佛說如是，彼諸比丘聞佛所說，歡喜奉行。^n14
