# 旃陀經

如是我聞：一時，佛住拘睒彌國瞿師羅園。尊者阿難亦住於彼。 ^n1

時有外道出家，名曰栴陀，詣尊者阿難所，與尊者阿難共相問訊慰勞已，退坐一面，問尊者阿難言：「何故於沙門瞿曇所出家修梵竹？」 ^n2

阿難答言：「為斷貪欲、瞋恚、愚癡故，於彼出家修梵行。」 ^n3

栴陀復問：「彼能說斷貪欲、瞋恚、愚癡耶？」 ^n4

阿難答言：「我亦能說斷貪欲、瞋恚、愚癡。」 ^n5

栴陀復問：「汝見貪欲、瞋恚、愚癡有何過患，說斷貪欲、瞋恚、愚癡耶？」 ^n6

阿難答言：「染著貪欲映障心故，或自害，或復害他，或復俱害；現法得罪，後世得罪，現法、後世二俱得罪，彼心常懷憂苦受覺。若瞋恚映障，愚癡映障，自害、害他、自他俱害，乃至常懷憂苦受覺。又復貪欲為盲，為無目，為無智、為慧力羸，為障閡，非明、非等覺，不轉向涅槃；瞋恚、愚癡，亦復如是。我見貪欲、瞋恚、愚癡有如是過患故，說斷貪欲、瞋恚、愚癡。」 ^n7

栴陀復問：「汝見斷貪欲、瞋恚、愚癡有何福利，而說斷貪欲、瞋恚、愚癡？」 ^n8

何難答言：「斷貪欲已，不自害，又不害他，亦不俱害；又復不現法得罪，後世得罪，現法後世得罪，心法常懷喜樂受覺。瞋恚、愚癡，亦復如是。於現法中，常離熾然，不待時節，有得餘現法，緣自覺知。見有如是功德利益故，說斷貪欲、瞋恚、愚癡。」 ^n9

栴陀復問：「尊者阿難！有道、有跡，修、習、多修習，能斷貪欲、瞋恚、愚癡不？」 ^n10

阿難答言：「有，謂八正道，正見乃至正定。」 ^n11

栴陀外道白尊者阿難：「此是賢哉之道，賢哉之跡！修、習、多修習，能斷貪欲、瞋恚、愚癡。」 ^n12

時栴陀外道聞尊者阿難所說，歡喜隨喜，從坐起而去。^n13
