# 三四四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有六細滑更樂入。
云何為六？所謂眼、耳、鼻、舌、身、意入，是謂六入。 ^n3

凡夫之人，若眼見色，便起染著之心，不能捨離；彼已見色，極起愛著，流轉生死，無有解時。六情亦復如是，起染著想，意不能捨離，由是流轉，無有解時。 ^n4a

若世尊賢聖弟子眼見色已，不起染著，無有汙心，卽能分別此眼是無常之法，苦、空、非身之法。六情亦復如是，不起染汙心，分別此六情無常、苦、空、非身之法。當思惟此時，便獲二果，於現法中得阿那含、若阿羅漢。
猶如有人極飢，欲修治穀麥，揚治令淨而取食之，除去飢渴。
賢聖弟子亦復如是，於此六情，思惟汙露不淨，卽成道跡，入無餘涅槃界。 ^n4b

是故，比丘！當求方便，滅此六情。如是，諸比丘！當作是學！ ^n5

爾時，諸比丘聞佛所說，歡喜奉行！^n6
