# 四句法經

如是我聞：一時，佛住王舍城山谷精舍。 ^n1

爾時，尊者阿難告諸比丘：「我今當說四句法經，諦聽，善思，當為汝說。何等為四句法經？」 ^n2

爾時，尊者阿難即說偈言：
其心不為惡，及身口世間，五欲悉虛空，正智正繫念，不習近眾苦，非義和合者。 ^n3

諸比丘！是名四句法經。」 ^n4

爾時，有一異婆羅門，去尊者阿難不遠，為諸年少婆羅門受誦經。時彼婆羅門作是念：若沙門阿難所說偈，於我所說經，便是非人所說。 ^n5

時彼婆羅門，即往詣佛所，與世尊面相問訊，慰勞已，退坐一面，白佛言：「瞿曇，沙門！阿難所說偈言：
其心不為惡，及身口世間，五欲悉虛空，正智正繫念，
不習近眾苦，非義和合者。 ^n6a

如是等所說，則是非人語，非為人語。」 ^n6b

佛告婆羅門：「如是，如是，婆羅門！是非人語，非為人語也。時有拘迦尼天女來詣我所，稽首我足，退坐一面而說偈言：
其心不為惡，及身口世間，五欲悉虛空，正智正驟念，
不習近眾苦，非義和合者。 ^n7a

我時答言：如是，如是！如天女所言：
其心不為惡，及身口世間，五欲悉虛空，正智正繫念，
不習近眾苦，非義和合者。 ^n7b

是故婆羅門當知！此所說偈，是非人所說、非是人所說也。」 ^n7c

佛說此經已，彼婆羅門聞佛所說，歡喜隨喜，禮佛足而去。^n8
