# 四三六

聞如是： ^n1

一時，佛在舍衛國祇樹給孤獨園。 ^n2

爾時，佛與無數眾生，前後圍遶而為說法。 ^n3

爾時，舍利弗將眾多比丘而經行。
大目乾連及大迦葉、阿那律、離越、迦旃延、滿願子、優波離、須菩提、羅云、阿難比丘，各各將眾多比丘自相娛樂。
提婆達兜亦復將眾多比丘而自經行。 ^n4

爾時，世尊見諸神足弟子，各將其眾而自經行。 ^n5

爾時，世尊告諸比丘：「人根情性各各相似；善者與善共并，惡者與惡共并，猶如乳與乳相應，酥與酥相應，糞與屎、溺各自相應。此亦如是，眾生根源所行法則各自相應；善者與善相應，惡者與惡相應。 ^n6

汝等頗見舍利弗比丘將諸比丘經行乎？」
諸比丘白佛言：「唯然，見之。」
佛告比丘：「如此諸人皆智慧之士。」 ^n7

又告比丘：「汝等頗見目連比丘將諸比丘經行乎？」
諸比丘白佛言：「唯然，見之。」
佛告之曰：「此諸比丘皆是神足之士。」 ^n8

又問：「汝等見迦葉將諸比丘而經行乎？」
諸比丘對曰：「唯然，見之。」
佛告之曰：「此諸上士皆是十一頭陀行法之人也。」 ^n9

又問：「汝等見阿那律比丘不乎？」
諸比丘對曰：「唯然，見之。」
佛告之曰：「此諸賢士皆天眼第一。」 ^n10

又問：「頗見離越比丘不乎？」
諸比丘對曰：「唯然，見之。」
佛告比丘：「此諸人皆是入定之士。」 ^n11

又問：「汝等頗見迦旃延比丘不乎？」
諸比丘對曰：「唯然，見之。」
佛告之曰：「此諸上士皆是分別義理之人。」 ^n12

又問：「汝等頗見滿願子比丘不乎？」
諸比丘對曰：「唯然，見之。」
佛告比丘：「此諸賢士皆是說法之人。」 ^n13

又問：「汝等頗見優波離將諸比丘而經行乎？」
諸比丘對曰：「唯然，見之。」
佛告之曰：「此諸人皆是持禁律之人。」 ^n14

又問：「汝等頗見須菩提比丘不乎？」
諸比丘對曰：「唯然，見之。」
佛告之曰：「此諸上人皆是解空第一。」 ^n15

又問：「汝等頗見羅云比丘不乎？」
諸比丘白佛言：「唯然，見之。」
佛告之曰：「此諸賢士皆是戒具足士。」 ^n16

又問：「汝等頗見阿難比丘不乎？」
諸比丘白佛言：「唯然，見之。」
佛告比丘：「此諸賢士皆是多聞第一，所受不忘。」 ^n17

又問：「汝等頗見提婆達兜比丘將諸人而經行乎？」
諸比丘對曰：「唯然，見之。」
佛告之曰：「此諸人為惡之首，無有善本。」 ^n18

爾時，世尊便說斯頌：
莫與惡知識，與愚共從事；當與善知識，智者而交通。
若人本無惡，親近於惡人；後必成惡因，惡名遍天下。 ^n19

爾時，提婆達兜弟子三十餘人，聞世尊說此偈已，便捨提婆達兜來至佛所，頭面禮足，求改重罪。又白世尊：「我等愚惑不識真偽，捨善知識，近惡知識，唯願世尊當見原恕，後更不犯！」 ^n20

佛告比丘：「聽汝悔過，改往修來，勿復更犯。」 ^n21

爾時，提婆達兜弟子承世尊教誡，在閑靜之處，思惟妙義，剋己行法，所以族姓子，剃除鬚髮，出家學道者，欲修無上梵行。
爾時，諸比丘皆得阿羅漢。 ^n22

「比丘當知：眾生根源皆自相類，惡者與惡相從，善者與善相從，過去將來眾生根源，亦復如是，以類相從。
猶如以淨與淨相應，不淨者與不淨相應。
是故，比丘！當學與淨相應；淨，去離不淨。如是，比丘！當作是學！」 ^n23

爾時，諸比丘聞佛所說，歡喜奉行！^n24
