# 一六五

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今當說，有人似師子者，有似羊者。汝等諦聽！善思念之。」 ^n3

諸比丘對曰：「如是，世尊！」爾時，諸比丘從佛受教。 ^n4

世尊告曰：「彼人云何似師子者？
於是，比丘！或有人得供養衣被、飲食、牀臥具、病瘦醫藥；彼得已，便自食噉，不起染著之心，亦無有欲意，不起諸想，都無此念，自知出要之法。設使不得利養，不起亂念，無增減心。
猶師子王食噉小畜。爾時，彼獸王亦不作是念：此者好，此者不好，不起染著之心，亦無欲意，不起諸想。
此人亦復如是，若得供養衣被、飯食、牀臥具、病瘦醫藥；彼得已，便自食噉，不起想著之意；設使不得，亦無諸念。 ^n5a

〔彼人云何似羊者？〕
有人受人供養衣被、飯食、牀臥具、病瘦醫藥；得已，便自食噉，起染著之心，生愛欲意，不知出要之道。設使不得，恆生此想念。彼人得供養已，向諸比丘而自貢高，毀蔑他人：『我所能得衣被、飯食、牀臥具、病瘦醫藥，此諸比丘不能得之。』
猶如大羣羊中有一羊，出羣已，詣大糞聚，此羊飽食屎已，還至羊羣中，便自貢高：『我能得好食，此諸羊不能得食。』
此亦如是，若有一人，得利養衣被、牀臥具、病瘦醫藥，起諸亂想，生染著心，便向諸比丘而自貢高：『我能得供養，此諸比丘不能得供養。』 ^n5b

是故，諸比丘！當學如師子王，莫如羊也。如是，諸比丘！當作是學！」 ^n6

爾時，諸比丘聞佛所說，歡喜奉行！^n7
